Perang Russia-Ukraine burukkan krisis makanan, tenaga dan kewangan: Ketua PBB

DAKAR (Senegal), 1 Syawal 1443H, Isnin – Perang Russia-Ukraine telah memburukkan lagi krisis makanan, tenaga dan ekonomi di Afrika dan seluruh dunia, kata Setiausaha Agung Pertubuhan Bangsa-Bangsa Bersatu (PBB) Antonio Guterres pada Ahad.

Bercakap dalam sidang akhbar bersama dengan Presiden Senegal Macky Sall di Istana Presiden Senegal, Guterres berkata segala sekatan eksport yang tidak perlu harus ditarik balik dalam menangani krisis makanan dan tenaga yang disebabkan oleh perang itu, menurut Agensi Anadolu.

Krisis makanan boleh diatasi dengan memperkenalkan semula eksport gandum dari Ukraine, Russia dan Belarus ke pasaran dunia, katanya.

Mengenai krisis tenaga, beliau menekankan pentingnya mengalakkan sumber-sumber tenaga boleh diperbaharui.

Beliau juga menyeru institusi kewangan antarabangsa untuk segera lakasanakan mekanisme kawalselia hutang bagi negara-negara membangun “supaya kerajaan-kerajaan boleh elakkan situasi tidak dapat bayar hutang dan mampu melabur dalam jaringan keselamatan sosial dan pembanguan lestari rakyat merea”, menurut laporan itu lagi.

Sekurang-kurangnya 2,899 orang awam terbunuh dan 3,235 lagi cedera di Ukraine sejak perang dengan Russia bermula pada 24 Feb, menurut anggaran PBB. Angka kematian sebenar dikhuatiri lebih tinggi.

Lebih daripada 5.4 juta orang telah melarikan diri ke negara-negara lain, dengan lebih kurang 7.7 juta orang dalam negara itu hilang tempat tinggal, menurut data agensi pelarian PBB. – Bernama


Al-Quran rujukan kehidupan

1. KETIKA Rasulullah SAW diangkat menjadi nabi dan rasul, Allah menurunkan kepada Baginda SAW lima ayat pertama dari surah al-Alaq. Ayat-ayat itu antara lain mempertegaskan isu sumber dalam akidah seorang muslim. Sumber penciptaan manusia dan alam keseluruhannya adalah dari Allah. Sumber ilmu juga adalah dari Allah. Manusia adalah makhluk yang tidak tahu, lalu menjadi tahu dengan izin Allah semata-mata.

“Bacalah (wahai Muhammad) dengan nama Tuhanmu yang menciptakan (sekalian makhluk), Ia menciptakan manusia dari sebuku darah beku; Bacalah, dan Tuhanmu Yang Maha Pemurah, Yang mengajar manusia melalui pena dan tulisan, Ia mengajarkan manusia apa yang tidak diketahuinya. (Al-Alaq: 1-5)

2. Ramadan sebagai bulan al-Quran mengingatkan kita semua tentang al-Quran yang merupakan sumber dalam hidup kita seorang muslim. Ia bukan setakat kitab yang dibaca untuk meraih ganjaran dan pahala tilawah, tetapi sebaliknya lebih dari itu ia adalah rujukan di dalam hidup; segenap aktiviti kehidupan.

3. Manusia hidup di dunia bersilih ganti dari satu generasi ke satu generasi. Banyak perkara yang perlu diurus, termasuklah konflik sesama manusia. Manusia perlu satu formula atau teori atau kaedah untuk mengurus kehidupan. Tetapi apakah panduan untuk manusia mengurus dunia yang dari hari ke hari semakin kompleks dan rumit?

4. Selain Islam meletakkan akal sebagai pengukur kepada salah dan benar. Tetapi akal manusia amat terbatas kemampuannya. Dari situ kita melihat dunia sentiasa bertukar teori pengurusan hidup yang akhirnya menjebakkan dunia dalam simpulan masalah yang tidak boleh dirungkai. Dan oleh kerana akal manusia selalu kalah dengan nafsu, akhirnya kebenaran menjadi suatu yang abstrak; dinilai dengan rasa dan bukan dengan rasional. Lalu itu menjadikan kehidupan semakin tidak menentu dan huru-hara.

5. Barat menolak wahyu sebagai rujukan dalam pengurusan kehidupan. Mereka menolak apa-apa yang datang dari Tuhan kerana terlalu kagum dengan kehebatan diri mereka sendiri. Mereka mencipta teori-teori berteraskan akal semata-mata. Lahirlah sistem demokrasi, lahirlah sistem kapitalis. Lahirlah juga sistem komunis, lahir falsafah liberalisme. Mereka membangunkan metodologi kajian dalam pelbagai bidang ilmu lalu menghasilkan produk-produk kehidupan yang pelbagai. Tiap satu menjerumuskan manusia dan dunia keseluruhannya kepada kemusnahan sebagaimana yang kita lihat pada hari ini. Untuk membetulkan keadaan, mereka memerah akal sekali lagi mencari teori-teori baru pula. Dan akhirnya dunia hanya berpindah dari satu masalah kepada masalah lain sahaja, tetapi tidak pernah merasai ketenangan dan kebahagiaan hidup. Hingga akhirnya manusia menganggap hidup yang musnah itulah kehidupan.

6. Dunia Islam membeli pemikiran Barat dan produk-produknya. Umat Islam tidak lagi mampu mengkaji al-Quran untuk menghasilkan sistem hidup berteraskan rujukan al-Quran. Berlalu satu fasa, mereka mengislamisasikan pemikiran dan produk itu agar tidak jauh sangat lari dari al-Quran. Tetapi Islamisasi sistem dan produk Barat, tidak menjadikan ianya Islam sepenuhnya. Di dalam demokrasi masih ada kuasa manusia tanpa batas yang bercanggah dengan al-Quran. Di dalam kebebasan sistem kapitalis, masih ada pelampauan monopoli yang ditegah oleh al-Quran. Akhirnya seperti yang diduga, apa juga binaan yang dibina dari asas yang salah dan rapuh, walau pun dicantikkan ia tetap akan runtuh.

7. Sampai bilakah umat Islam akan terus mengambil pendekatan Islamisasi sistem Barat ini? Atau dengan erti kata lain, bilakah umat Islam akan kembali menjadikan al-Quran sebagai rujukan sepenuhnya dalam kehidupan? Sama ada rujukan di dalam kehidupan di level peribadi. Atau rujukan dalam kehidupan bernegara. Juga rujukan dalam urusan ekonomi, undang-undang, pendidikan, sosial dan sebagainya. Ia adalah proses yang sukar kerana ia perlu daripada manusia penyerahan akal mereka kepada wahyu sepenuhnya, dan seterusnya menggunakan akal di tahap maksima untuk menyingkap kehendak wahyu.

8. Allah menyuruh kita agar ‘tafakkur’, ‘tadabbur’ dan ‘taaqqul’ terhadap apa yang terkandung di dalam al-Quran.

Tafakkur ialah berfikir. Tafakkur bertujuan untuk manusia mengetahui apa yang Allah kehendaki. Firman Allah:

كَذَلِكَ يُبَيِّنُ اللَّهُ لَكُمُ الْآيَاتِ لَعَلَّكُمْ تَتَفَكَّرُونَ
“Demikianlah Allah menerangkan kepada kamu ayat-ayatNya (keterangan-keterangan hukumNya) supaya kamu berfikir.” (Al-Baqarah: 219)

Allah juga menyuruh kita agar ‘tadabbur’ iaitu meneliti. Tadabbur bertujuan agar manusia mengetahui akibat dan implikasi jika tidak mengikut apa yang Allah kehendaki. Firman Allah:

أَفَلَا يَتَدَبَّرُونَ الْقُرْآنَ أَمْ عَلَىٰ قُلُوبٍ أَقْفَالُهَا
“(Setelah diterangkan yang demikian) maka adakah mereka sengaja tidak berusaha memahami serta memikirkan isi Al-Quran? Atau telah ada di atas hati mereka kunci penutup (yang menghalangnya daripada menerima ajaran Al-Quran)?” (Muhammad: 24)

Allah seterusnya menyuruh kita ‘taaqqul’ iaitu menjiwai. Taaqqul bertujuan agar manusia menjadikan ajaran al-Quran sebagai cara fikir mereka dan menjiwainya dengan sungguh-sungguh. Firman Allah:

إِنَّا أَنزَلْنَاهُ قُرْآنًا عَرَبِيًّا لَّعَلَّكُمْ تَعْقِلُونَ
“Sesungguhnya Kami menurunkan kitab itu sebagai Quran yang dibaca dengan bahasa Arab, supaya kamu (menggunakan akal untuk) memahaminya.” (Yusuf: 2)

9. Meletakkan al-Quran sebagai rujukan dalam kehidupan mesti dimulakan dengan proses-proses di atas. Malangnya sebahagian umat Islam di Malaysia ini tidak mahu melepasi tahap tilawah. Kita memperbanyakkan teori-teori dan kaedah pengajaran pembacaan al-Quran. Kita mencantikkan al-Quran dengan pelbagai awan larat agar seronok dimiliki. Kemudian kita menggembangkan ilmu tarannum dan menghabiskan modal yang banyak untuk musabaqah. Habuan yang diperolehi oleh penuntut ilmu tafsir masih kecil dan tidak padan untuk melayakkannya berijtihad mencipta teori dan sistem berasaskan al-Quran. Sedangkan sebenarnya itulah tujuan utama al-Quran itu diturunkan.

10. Hari ini 27 Ramadan, saya menyeru seluruh umat Islam di Malaysia agar kembali memperlakukan al-Quran sebagaimana selayaknya ia diperlakukan. Moga kita tidak termasuk di dalam golongan yang diadukan oleh Rasulullah SAW kepada Allah:

وَقَالَ الرَّسُولُ يَا رَبِّ إِنَّ قَوْمِي اتَّخَذُوا هَٰذَا الْقُرْآنَ مَهْجُورًا
“Dan berkatalah Rasul: “Wahai Tuhanku sesungguhnya kaumku telah menjadikan Al-Quran ini satu perlembagaan yang ditinggalkan, tidak dipakai”.” (Al-Furqan: 30)

Allahul Musta’an

Ustaz Muhammad Fauzi Asmuni
Presiden Ikatan Muslimin Malaysia (ISMA)


Israel beku sementara tempoh tahanan Khalil Awawdeh

RAMALLAH, 23 Muharram 1444H, Ahad – Mahkamah tentera Israel pada Jumaat menangguhkan sementara penahanan pentadbiran tahanan Palestin, Khalil Awawdeh untuk membolehkannya menerima rawatan perubatan.

Keputusan itu dibuat berikutan keadaan kesihatan Khalil yang semakin merosot selepas enam bulan hidup tanpa makanan.

Mahkamah tentera Israel yang membekukan penahanannya kerana kemerosotan kesihatan berkata, tempoh itu akan bersambung semula sebaik keadaannya bertambah baik.

Peguam Khalil, Ahlam Haddad berkata, anak guamnya akan meneruskan mogok selama 168 hari sehingga dia dibebaskan sepenuhnya.

Israel mendakwa, Khalil, 40, adalah ahli kumpulan pengganas dan tuduhan itu dinafikan serta tiada pertuduhan rasmi pernah dikenakan ke atasnya.

Jihad Islam Palestin menuntut pembebasan Khalil sebagai sebahagian daripada gencatan senjata yang diusahakan Mesir bagi menamatkan serangan tiga hari Israel di Semenanjung Gaza awal bulan ini.

Serangan kejam itu membunuh sekurang-kurangnya 49 rakyat Palestin, termasuk 17 kanak-kanak dan empat wanita, selain mencederakan 360 yang lain.

Awal minggu ini, mahkamah tentera Israel menolak rayuan untuk membebaskan Khalil, yang telah merayu ke Mahkamah Agung – dijangka meneliti rayuan itu pada Ahad.- Agensi


Sindiket seludup Rohingya ke Malaysia akan diburu

PELABUHAN KLANG, 27 Syawal 1442H, Selasa – Menteri Dalam Negeri Datuk Seri Hamzah Zainudin hari ini memberi amaran akan memburu sindiket yang cuba membawa masuk etnik Rohingya yang mendarat di Aceh, Indonesia baru-baru ini, ke negara ini.

Beliau berkata, pihak berkuasa menerima maklumat ada cubaan membawa masuk kumpulan itu ke Malaysia.

“… laluannya adalah dari Bangladesh ke Aceh serta cuba masuk ke dalam Malaysia dan Thailand,” katanya pada sidang media selepas lawatan kerja ke Area Control Centre Sistem Pengawasan Laut (SWASLA) di sini.

Beliau mengulas perkara itu susulan laporan akhbar berhubung kira-kira 80 etnik Rohingya yang telah mendarat di Aceh dan cuba memasuki Malaysia baru-baru ini.

Sementara itu, mengenai isu petempatan Bukit Malut, Langkawi yang dikatakan dipenuhi warga Myanmar, beliau berkata, Majlis Keselamatan Negara (MKN) akan meneliti masalah tersebut bagi menggubal satu dasar untuk menyelesaikannya.

“Ia telah menjadi masalah besar dan bukan hanya sekarang tetapi sudah bertahun-tahun. Jadi, perkara ini akan jadi agenda utama MKN melalui sesuatu polisi yang boleh menyelesaikan isu tersebut,” katanya. -Bernama


PH tak pandang rendah usaha PN tawan Selangor

BANGI, 30 Zulkaedah 1444H, Isnin – Pakatan Harapan (PH) Selangor tidak akan memandang rendah usaha dan ikhtiar Perikatan Nasional (PN) yang mahu merampas negeri itu pada Pilihan Raya Negeri (PRN) tidak lama lagi.

Pengerusi PH Selangor, Datuk Seri Amirudin Shari, mengakui tidak akan memandang rendah usaha PN itu, walaupun yakin bahawa kubu gabungan parti terbabit masih kukuh di negeri ini.

“Berkenaan dengan Datuk Seri Mohamed Azmin Ali yang dilantik Pengerusi PN Selangor, itu strategi mereka. Kita (pernah) berdepan dalam PRU15 dan akan berdepan dengan beliau pada PRN ini.

“Saya percaya dengan kekukuhan kita pada PRU15, majoriti kerusi masih dimenangi PH menunjukkan kubu kita masih lagi kukuh di Selangor.

“Namun kita tidak memandang rendah usaha dan ikhtiar mereka sebab itu dari semasa ke semasa sama ada fizikal aktiviti sampai ke media sosial, kita pertingkatkan usaha penerangan dan penjelasan kepada rakyat,” katanya seperti dipetik media tempatan hari ini.

Beliau berkata demikian bagi mengulas kenyataan Pengerusi PN, Tan Sri Muhyiddin Yassin, yang mahu Mohamed Azmin ‘memberikan’ Selangor kepada gabungan parti terbabit, walaupun bekas Menteri Besar Selangor itu belum diumumkan untuk bertanding pada kerusi Dewan Undangan Negeri (DUN).

Terdahulu, Sultan Selangor, Sultan Sharafuddin Idris Shah berkenan membubarkan Dewan Undangan Negeri (DUN) Selangor secara rasmi pada 23 Jun bagi memberi laluan kepada PRN.


PRU15: PH selesai agih hampir semua kerusi

GEORGE TOWN, 5 Rabiulawal 1444H, Ahad – Pakatan Harapan (PH) telah menyelesaikan pembahagian bagi hampir semua kerusi dalam kalangan parti komponennya bagi Pilihan Raya Umum Ke-15 (PRU15).

Timbalan Presiden PKR Rafizi Ramli berkata ketika ini, semua negeri telah menyelesaikan pembahagian kerusi kecuali Kedah dan Sabah yang masih berunding membabitkan dua atau tiga kerusi sahaja, dan keputusan rundingan itu akan dibawa ke Mesyuarat Majlis Presiden PH pada Rabu ini.

“Kita yakin dapat selesaikan menjelang Rabu ini (Mesyuarat Majlis Presiden PH). Untuk kerusi Parlimen, PKR, Amanah dan DAP bakal mendapat tambahan kerusi pada PRU-15 yang mana 52 kerusi di Semenanjung yang dulunya ditandingi Bersatu pada PRU14, akan dibahagikan kepada semua parti dalam PH.

“Bagi Sarawak tidak menjadi isu sangat sebab Bersatu tidak bertanding di situ pilihan raya lepas…jadi tidak banyak beza dari segi agihan. Cuma di Sabah kita kena berunding dengan Pertubuhan Kinabalu Progresif Bersatu (UPKO) yang sebelum ini parti itu bukan dalam PH. Itu makan masa sikit,” katanya kepada pemberita selepas sesi Town Hall di sini hari ini.

Sementara itu, Rafizi yang juga Pengarah Pilihan Raya PKR berkata beliau berhasrat bertanding di kerusi Parlimen Pandan pada PRU15 nanti dan telah menyuarakannya kepada pucuk pimpinan parti yang belum memuktamadkan senarai calon.

“Saya sudah menyatakan dengan jelas saya mahu mempertahankan (kerusi Parlimen) Pandan, sedang menunggu keputusan parti. Ini kerana saya boleh berkempen dengan lebih berkesan di peringkat nasional untuk calon PKR, jika saya bertanding di Pandan, di mana kami mempunyai sokongan sangat baik dan cukup mantap,” katanya.

Bekas Ahli Parlimen Pandan itu berkata pada PRU14, beliau memberi laluan kepada Pengerusi Majlis Penasihat PKR Datuk Seri Dr Wan Azizah Wan Ismail, yang pada ketika itu Presiden PKR, kerana kerusi Parlimen Pandan antara kerusi PKR yang paling baik,

“Kita bersetuju presiden parti ambil alih kalau tidak kerusi itu jadi rebutan (pada PRU14). Wan Azizah sangat serba boleh dan beliau sudah pun buktikan (pada PRU14). Cuma untuk saya contohnya, oleh kerana kempen (PRU15) di seluruh Malaysia, jadi memang lebih logik saya bertanding di Pandan kerana itu pangkalan saya dan itu bagi saya ruang berkempen di banyak kerusi di seluruh Malaysia,” katanya.

Rafizi memenangi kerusi Pandan pada 2013, ketika beliau pertama kali bertanding untuk kerusi Parlimen menewaskan calon Barisan Nasional (BN) Lim Chin Yee, dengan majoriti 26,729 undi.

Beliau tidak mempertahankan kerusi itu pada PRU14 selepas tidak layak bertanding kerana proses rayuan yang masih berjalan membabitkan hukuman 30 bulan penjara yang dijatuhi Mahkamah Sesyen Shah Alam, pada Februari 2018, selepas didapati bersalah mendedahkan maklumat perbankan milik National Feedlot Corporation (NFC) dan Pengerusinya Datuk Seri Dr Mohamad Salleh Ismail.

Pada PRU14, Wan Azizah yang mewakili PKR di kerusi itu menang besar 52,543 undi majoriti menewaskan calon BN Leong Kok Wee.

Pada November 2019, Mahkamah Tinggi Shah Alam membebaskan Rafizi kerana pihak pendakwaan gagal mengemukakan dokumen asli seperti diperuntukkan dalam Seksyen 65(1)(c) Akta Keterangan 1950. – Bernama


SK perlu miliki infrastruktur sehebat vernakular untuk bersaing

Oleh Zuhayati Yazid

BANGI, 26 Jamadilawal 1443H, Jumaat – Usaha memperkasakan sekolah kebangsaan (SK) perlu menjadi agenda utama ketika ini, supaya ia kelihatan menarik sekali gus menjadi pilihan ibu bapa.

Perkara tersebut tidak mustahil untuk dilakukan susulan daripada banyak peruntukan dan kemudahan yang diberikan kepada sekolah berkenaan.

Tokoh pendidikan, Prof Datuk Dr Mohamad Ali Hassan percaya, jika usaha tersebut digembleng tidak mustahil pelajar berbilang kaum dapat duduk di bawah satu bumbung sesuai dengan konsep Keluarga Malaysia.

“Bagi mengembalikan perpaduan semua kaum itu, kita perlu perkasakan semula sekolah kebangsaan dengan menyediakan infrastruktur dan prasarana yang lebih sempurna.

“Tenaga pengajar juga perlu dipertingkatkan malah cara pengajaran juga perlu diubah ke arah yang komprehensif dalam melahirkan anak bangsa yang lebih berjaya.

“Langkah yang dilakukan itu secara langsung memberikan tarikan baharu dan tidak mustahil secara perlahan-perlahan sekolah vernakular yang ada akan ditutup sedikit demi sedikit apabila melihat kesemua infrastruktur di sekolah aliran kebangsaan sudah berada di tahap terbaik,” katanya kepada Ismaweb.net, hari ini.

Beliau berkata demikian sebagai mengulas keputusan Mahkamah Tinggi Kuala Lumpur yang memutuskan kewujudan dan penubuhan sekolah vernakular serta penggunaan bahasa Cina dan Tamil sebagai bahasa pengantar utama di sekolah berkenaan tidak bercanggah Perlembagaan Persekutuan.

Dalam pada itu, Prof Mohd Ali berkata, sudah tiba masanya pendekatan berlembut digunakan sebagai wahana dalam membentuk perpaduan.

Katanya lagi, tidak ada salah sekiranya SK menawarkan bahasa-bahasa lain sebagai pembaharuan dalam sekolah aliran kebangsaan.

“Kita mungkin boleh tawarkan bahasa-bahasa lain selain bahasa Melayu yang perlu dijadikan bahasa pengantar di SK, keadaan itu membuat mereka yakin untuk kembali semula berada di sekolah aliran kebangsaan,” katanya.

Dalam pada itu, beliau tidak menafikan infrasturuktur di sekolah-sekolah vernakular jauh lebih baik berbanding SK.

“Kenapa kita lihat di Sekolah Jenis Kebangsaan Cina (SJKC) kemudahan mereka ‘tip-top’ sebabnya ukhwah sesama mereka tinggi, yang kaya banyak menyumbang.

“Situasi itu sukar untuk dilihat di SK kerana semua bergantung kepada peruntukan kerajaan semata-mata,” katanya lagi.


Lebih 15 juta individu dewasa telah terima dos penggalak COVID-19

KUALA LUMPUR, 26 Syaaban 1443H, Selasa – Sebanyak 15,668,773 individu dewasa atau 66.6 peratus daripada populasi kumpulan itu di negara ini telah menerima dos penggalak COVID-19 setakat semalam.

Berdasarkan laman web COVIDNOW, sejumlah 22,950,073 atau 97.5 peratus daripada populasi sama telah melengkapkan vaksinasi mereka manakala 23,226,244 atau 98.7 peratus menerima sekurang-kurangnya satu dos vaksin.

Bagi remaja berusia 12 hingga 17 tahun pula, sebanyak 2,849,642 individu atau 91.6 peratus daripada kumpulan itu telah melengkapkan vaksinasi mereka manakala 2,946,672 atau 94.7 peratus menerima sekurang-kurangnya satu dos vaksin.

Sementara itu, untuk populasi kanak-kanak berusia lima hingga 11 tahun, sejumlah 1,315,497 individu atau 37.1 peratus kumpulan itu telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids).

Semalam, sebanyak 41,287 dos vaksin diberikan melibatkan 4,360 suntikan pertama, 1,684 suntikan lengkap dan 35,243 suntikan dos penggalak menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) kini 68,745,333 dos.

Sementara itu, menurut portal GitHub Kementerian Kesihatan, 54 kes kematian akibat COVID-19 direkodkan semalam dengan Selangor merekodkan kematian tertinggi sebanyak 13 kes diikuti Perak (sembilan), Kuala Lumpur (lapan), Kedah dan Negeri Sembilan masing-masing lima kes.

Johor, Sarawak dan Terengganu pula masing-masing mencatat tiga kes, Kelantan dan Melaka masing-masing dua kes manakala Pulau Pinang satu kes. – Bernama


Bagaimana ‘revolusi’ kebangkitan berlaku di Turki?

TURKI berjaya membangunkan ekonomi dan menggagalkan revolusi kebangkitan tanpa pertumpahan darah semasa zaman parti AKP memerintah. Inilah “revolusi senyap” Turki selama dua puluh tahun sebelum berlaku revolusi sebenar.

Seorang penulis dan wartawan Syria yang terkenal iaitu Faisal Al-Qasim menyatakan, Turki berjaya membangunkan ekonomi dan menggagalkan revolusi kebangkitan tanpa pertumpahan darah semasa zaman parti AKP memerintah. Inilah “revolusi senyap” Turki selama dua puluh tahun sebelum berlaku revolusi sebenar.

Al-Qasim telah menulis artikel yang bertajuk “Bagaimana Turki berjaya menghalang revolusi?”, yang disiarkan pada petang Jumaat lalu di dalam akhbar Al-Quds Al-Arabi.

Beliau mengatakan, hakikat revolusi di Turki bukanlah dalam erti kata revolusi sebenar, tetapi revolusi yang sebenarnya adalah pembangunan yang dibuat selama lebih dari dua puluh tahun, di mana telah mengubah Turki dari satu dunia ke dunia yang lain.

Beliau membandingkan keadaan di Turki sebelum dan selepas pemerintahan Parti AKP, dia bertanya, “Apa yang anda tahu tentang Turki di media sebelum ini? Apa yang dikenali di Turki dahulu? Bagaimana pandangan dunia secara umum, dan Arab khususnya terhadap rakyat Turki?

Mungkin dua perkara paling terkenal mengenai Turki adalah rampasan kuasa tentera dan harga lira Turki, yang sangat rendah. Kita tidak pernah dengar mengenai Turki di media sehinggalah muncul berita tentang rampasan kuasa tentera semasa Parti AKP memerintah.”

Beliau menambah, ramai orang memandang rendah mata wang Turki. Perkara yang kelakar pernah terjadi dahulu, apabila seorang pemuda Syria pergi ke Turki untuk bekerja, apabila dia menghubungi keluarganya untuk bertanya khabar dan mengirim beberapa juta lira kepada mereka, keluarganya berasa sangat gembira kerana mereka tidak tahu nilai lira Turki yang sangat rendah.

Ketika itu, jutaan lira Turki hanya menyamai satu dolar Amerika Syarikat (AS). Jadi, tidak hairanlah mereka gembira dengan jutaan lira, tetapi kecewa apabila mereka mendapati bahawa jutaan lira Turki tidak dapat membeli walaupun sekilo daging.

Al-Qasim memuji Turki dalam membangunkan ekonomi, katanya, “salah satu pencapaian terpenting dari ‘revolusi senyap’ Turki adalah dalam beberapa tahun Turki bangkit dari negara dunia ketiga dan menjadi negara ke-20 yang paling maju di dunia dalam bidang ekonomi, sehingga lira Turki menjadi impian ramai orang setelah berjaya menghapuskan enam sifar belakang dan menjadi mata wang dihormati di dunia.

Beliau menambah, “Antara kekurangan bandar-bandar di Turki adalah, masalah sistem pembetungan, termasuk Istanbul sendiri, sehingga bau busuk dari kumbahan tersebar, walaupun hari ini Istanbul telah menjadi salah satu bandar paling cantik dan berprestij di dunia, dan sehingga mampu menarik berjuta-juta pelancong setiap tahun.

Siapa yang pernah bercuti semasa musim panas di Turki sebelum Parti AKP memerintah negara itu dua puluh tahun yang lalu? Hari ini, Turki telah menjadi pusat tumpuan pelancong dari seluruh dunia. Dan membeli sebuah pangsapuri di mana-mana bandar Turki telah menjadi impian jutaan orang dari seluruh dunia.

Mengenai pencapaian Presiden Turki Recep Tayyip Erdogan semasa pemerintahannya, Al-Qasim berkata, “Wujudkah orang yang ingin memegang kewarganegaraan Turki sebelum era Erdogan? Sangat sedikit.

Tapi hari ini, satu kebanggaan jika memperoleh kewarganegaraan Turki kerana ranking global yang telah dicapai. Apakah barang Turki yang orang beli? Mungkin manisan Turki yang sedap lebih dikenali, tetapi hari ini industri Turki telah berjaya dalam semua bidang dan mampu bersaing di peringkat antarabangsa, termasuk industri ketenteraan. Siapa belum pernah dengar drone Bayraktar yang digunakan dalam semua pertempuran yang mereka jalani?

Beliau menambah bahawa “kini pakaian Turki mampu bersaing dengan pakaian Itali dan antarabangsa lain dari segi kualiti, kecantikan dan jenamanya, belum lagi dibandingkan dengan harganya yang jauh lebih murah. Jika diperhatikan kesenian dan barang-barang Turki telah menembusi pasaran antarabangsa. Apabila United Kingdom (UK) meninggalkan Kesatuan Eropah, UK segera membuat perjanjian perdagangan dengan Turki hanya untuk mendapatkan bekalan makanan dan barang-barang keperluan rumah jenama Turki.

Al-Qasim juga memuji kestabilan politik yang berlaku pada era parti AKP, ketika Jeneral Turki sibuk dengan rampasan kuasa terhadap Parti AKP dan Erdogan, tentera Turki kini dihantar ke serata dunia sebagai langkah membina strategi luar yang belum pernah dibuat dalam sejarah Turki moden, sehingga orang ramai kembali mengingati kejayaan sejarah penaklukan Uthmaniyah yang gemilang.

Bukankah ini revolusi yang hebat? Turki telah berjaya dalam ‘revolusi’ tanpa sedikit pun pertumpahan darah dengan menggunakan kemahiran politik, ekonomi, ilmiah dan sosial.

Pengalaman Turki telah mengajar kita bahawa revolusi boleh berlaku secara senyap, tanpa pertumpahan darah, demonstrasi dan kekacauan. Inilah yang dilakukan oleh Parti AKP, Erdogan berjaya mengatasi Ataturk dalam memajukan industri dan ekonomi Turki sehingga ke peringkat antarabangsa.

Beliau menyatakan, apabila pemimpin dan parti negara telus, mereka akan mengutamakan kemajuan negara dan rakyat, jadi, semua pihak akan menyokong dan saling membantu.

Revolusi memerlukan pejuang negara yang mampu mengumpul penyokong di belakang mereka, inilah yang dilakukan oleh kepimpinan Turki, sehingga menjadikan semua pihak dalam setiap bidang bangkit bersama.

Mengapa? Kerana pemimpinnya yang bersih dan patriotik, jika pemimpinnya rosak, negara dan rakyat juga rosak, seperti kata pepatah: ikan akan membusuk dari kepalanya, lembu pula dari alur takuknya. “

Al-Qasim mengakhiri artikelnya dengan memuji, “Golongan elit Turki menunjukkan contoh patriotisme dan amanah terhadap negara. Sebab itu mereka berjaya memimpin ‘revolusi’ ini secara tenang dan tersusun, tanpa perlu melepaskan walau satu tembakan pun.” Pemimpin negara yang hebat membentuk negara dan orang yang hebat. Turki telah mengubah pepatah lama: Sebagaimana rakyat begitulah pemimpinnya” kepada “sebagaimana pemimpin begitulah rakyatnya.”

Faisal Al-Qasim
Jurnalis Syria

*Artikel ini telah diterjemah oleh Fathiah Zulkifli (Ketua Penyunting Fokus)


Bakal haji diminta tidak serahkan sebarang deposit: TH

KUALA LUMPUR, 27 Rejab 1443H, Selasa – Bakal jemaah yang berhasrat untuk menunaikan ibadah haji melalui syarikat Pengelola Jemaah Haji (PJH) pada musim haji kali ini diminta untuk tidak menyerahkan sebarang wang deposit selagi belum mendapat surat tawaran tunai haji.

Pengarah Eksekutif Haji Lembaga Tabung Haji (TH), Datuk Seri Syed Saleh Syed Abdul Rahman berkata, ini kerana setakat ini TH masih menunggu makluman rasmi berkaitan urusan haji untuk tahun ini daripada pihak berkuasa Arab Saudi.

“TH menasihati orang ramai agar sentiasa berhati-hati dan mengambil langkah waspada kerana TH tidak pernah melantik mana-mana individu sebagai ejen dalam hal-hal berkaitan tawaran haji dan pakej haji,” katanya dalam kenyataan hari ini.

Beliau berkata, pelantikan 22 syarikat pelancongan tempatan untuk beroperasi sebagai PJH bagi musim haji 1443H/2022M menerusi penyerahan lesen PJH oleh TH di Menara TH di sini baru-baru ini, adalah antara langkah awal persediaan haji yang dilakukan TH saban tahun.

“Semua PJH yang dilesenkan tidak dibenarkan lagi mengeluarkan sebarang iklan pakej-pakej haji sehingga kebenaran rasmi dikeluarkan oleh TH,” katanya.

Beliau berkata, antara penerima lesen PJH pada kali ini ialah anak syarikat TH iaitu Tabung Haji Travel & Services Sdn Bhd (THTS).

Menurut Syed Saleh, semua wakil PJH yang hadir pada majlis penyerahan lesen PJH telah diberikan taklimat berkaitan terma dan syarat perkhidmatan pakej haji musim haji 1443H/2022M.

Beliau berkata, senarai PJH yang menerima lesen PJH boleh disemak di laman web rasmi TH iaitu http://www.tabunghaji.gov.my.

Syed Saleh turut mengingatkan kepada mana-mana individu atau agensi pelancongan yang menawarkan perkhidmatan pakej haji tanpa kelulusan daripada TH, adalah menjadi satu kesalahan, dan mereka yang melakukannya boleh dikenakan tindakan undang-undang di bawah Akta Tabung Haji 1995 (Akta 535).

Untuk sebarang pertanyaan lanjut, orang ramai boleh menghubungi Pusat Panggilan Tabung Haji (THCC) dengan menelefon 03-6207 1919. – Bernama


Pilihan raya DUN Tioman pada 7 Disember

KUALA LUMPUR, 24 Rabiulakhir 1444H, Sabtu – Tarikh baharu pilihan raya bagi kerusi Dewan Undangan Negeri (DUN) Tioman ditetapkan pada 7 Disember.

Pengerusi Suruhanjaya Pilihan Raya, Tan Sri Abdul Ghani Salleh berkata, perkara itu diputuskan dalam mesyuarat khas hari ini (19 November).

Tarikh penamaan calon ditetapkan pada 24 November dan pengundian awal pada 3 Disember sementara permohonan untuk undi pos bermula hari ini dengan tarikh akhir 22 November.

Pengundi luar negara yang memohon untuk membuang undi boleh berbuat demikian secara dalam talian atau dengan menghubungi unit undi pos mereka di talian 03-88927040.

DUN itu mempunyai 28,465 pengundi di mana 28,200 daripadanya adalah pengundi biasa manakala 262 adalah pengundi awal terdiri daripada pegawai polis dan tentera serta pasangan mereka.

Terdapat juga tiga pengundi tidak hadir di luar negara.

Undian baharu bagi kerusi itu susulan kematian calon Perikatan Nasional (PN) Md Yunus Ramli awal hari ini.


Gempa di Sulawesi, 3 maut, 24 cedera

JAKARTA, 2 Jamadilakhir 1442H, Jumaat – Gempa bumi kuat 6.2 Skala Richter di Sulawesi Barat, Indonesia, awal pagi tadi, dikhuatiri mengorbankan lebih ramai mangsa dengan tiga disahkan maut setakat ini, berikutan berlakunya runtuhan rumah dan bangunan.

Menurut kenyataan Badan Pengurusan Bencana Daerah (BNPD) Kabupaten Majene dan Polewali Mandar, berdasarkan data sementara yang diperoleh, setakat 9 pagi ini, tiga disahkan meninggal dunia, 24 cedera dan lebih 60 rumah dan bangunan runtuh.

Pasukan mencari dan menyelamat dilaporkan sedang mengesan mangsa-mangsa yang dipercayai masih terperangkap di bawah runtuhan.

Menurut Badan Meteorologi Klimatologi dan Geofisika (BMKG) Indonesia, gempa bermagnitud 6.2 Skala Richter itu berlaku pukul 1.28 pagi waktu Indonesia barat, berpusat di 6km Timur Laut-Majene-Sulawesi Barat pada kedalaman 10km.

Sejak semalam, kawasan berkenaan merekodkan beberapa siri gempa bermagnitud sederhana di bawah 6 Skala Richter.

Menurut BNPD Kabupaten Majene dan Polewali Mandar, gempa itu berlaku sekitar lima hingga enam saat, menyebabkan penduduk di kawasan berkenaan panik dan bergegas keluar dari rumah.

Bagaimanapun, gempa berkenaan tidak mencetuskan ancaman tsunami dan setakat ini dilaporkan lebih 2,000 penduduk ditempatkan di pusat pemindahan sementara. – Bernama


Isu Dance Zaitoun: Pencairan identiti muslimah semakin parah

BARU-baru ini tular di media sosial berkenaan video aksi wanita yang tidak senonoh di satu kiosk manisan terletak di bandaraya Kuala Lumpur. Atas aduan dari masyarakat, dimaklumkan bahawa pihak Dewan Bandaraya Kuala Lumpur (DBKL) dengan tindakan pantas dan cepat telah menyita premis makanan tersebut.

Menurutnya pelanggan-pelanggan perlu melakukan aksi berjoget untuk mendapatkan makanan berupa manisan percuma. Saya mengucapkan tahniah dan syabas kepada pihak DBKL atas tindakan tersebut.

Apa yang sudah berlaku pada wanita muslimah di Malaysia? Dimanakah hilangnya identiti dan jati diri wanita muslimah?

Melihat kejadian tersebut, perkara yang sangat memalukan adalah bagaimana hilangnya sifat asas seorang wanita iaitu memelihara dan menjaga kehormatan diri dari menjadi fitnah luar dan masyarakat.

Kejadian tersebut seumpama berlaku ketika zaman jahiliyyah sebelum kedatangan Islam ketika zaman Tamadun Yunani wanita dianggap sebagai alat untuk bersuka ria, berfoya-foya dan pemuas nafsu. Rasulullah SAW juga ada mengingatkan tentang fitnah wanita di dalam hadis, daripada Usamah bin Zaid RA, bahawa Nabi SAW bersabda:

مَا تَرَكْتُ بَعْدِي فِتْنَةً أَضَرَّ عَلَى الرِّجَالِ مِنَ النِّسَاءِ

Maksudnya: “Tidak aku tinggalkan selepas daripadaku suatu fitnah yang lebih berbahaya ke atas kaum lelaki daripada wanita.” [Riwayat al-Bukhari (5096) dan Muslim (2740)]

Jelas disini, Rasulullah SAW telah memperingatkan kepada kita bahawa wanita itu fitnah yang sangat besar di atas muka bumi dalam setiap perkara yang ada pada diri mereka.

Islam datang membawa cahaya baru dengan memuliakan wanita dan mengangkat kedudukan yang tinggi dalam agama. Wanita diberi kewajipan dan tanggungjawab sesuai dengan asas fitrahnya antaranya menjaga kehormatan diri dan memelihara kesucian diri dengan menjadikan sifat malu sebagai pakaian dan perhiasan dalam kehidupan. Firman Allah SWT:

فَجَآءَتۡهُ إِحۡدَىٰهُمَا تَمۡشِي عَلَى ٱسۡتِحۡيَآءٖ قَالَتۡ إِنَّ أَبِي يَدۡعُوكَ لِيَجۡزِيَكَ أَجۡرَ مَا سَقَيۡتَ لَنَاۚ

Maksudnya: Kemudian salah seorang dari perempuan dua beradik itu datang mendapatkannya dengan berjalan dalam keadaan tersipu-sipu sambil berkata:” Sebenarnya bapaku menjemputmu untuk membalas budimu memberi minum binatang ternak kami”. (Al-Qasas: 25)

Syeikh Abdul Rahman al-Sa’di Rahimahullah di dalam tafsirnya mengatakan ayat ini menunjukkan kepada mulianya keturunan dan baik akhlaknya. Sesungguhnya malu itu adalah dari akhlak-akhlak yang terpuji khususnya pada kaum wanita. [Lihat Tayseer al-Karim al-Rahman, hlm. 614]

Kemungkaran yang berlaku adalah disebabkan hilangnya sifat malu dalam kalangan masyarakat sehingga berani melakukan secara terang-terangan. Rasulullah SAW menceritakan lagi kepada kita tentang sifat malu di dalam hadis,

Daripada Abi Masu’d RA, Rasulullah SAW bersabda: إِذَا لَمْ تَسْتَحِ فَاصْنَعْ مَا شِئْتَ

Maksudnya: Jika kamu tidak merasa malu, maka lakukanlah apa sahaja yang kamu inginkan. (Riwayat al-Bukhari (6120)

Al-Imam Ibn Hajar al-‘Asqalani Rahimahullah dalam mensyarahkan hadith tersebut menyatakan bahawa jika sesuatu perkara tersebut tidak memalukan, maka lakukanlah manakala jika ianya suatu perkara yang memalukan, maka tinggalkan ia. [Lihat Fath al-Baari, 10/523]

Kembalikan semula identiti dan jati diri sebagai wanita Muslimah

Budaya Feminisme dan ideologi-ideologi barat yang mana kononnya membawa kemajuan dan memberi kebahagian sebenarnya telah merosakkan identiti dan integriti sebenar seseorang muslim. Fahaman ini sebenarnya hanyalah mengikut kehendak hawa nafsu semata dan bertentangan dengan nas-nas Al-Quran.

Firman Allah SWT: وَلَوِ ٱتَّبَعَ ٱلۡحَقُّ أَهۡوَاۤءَهُمۡ لَفَسَدَتِ ٱلسَّمَـٰوَ ٰتُ وَٱلۡأَرۡضُ وَمَن فِیهِنَّۚ َ

Maksudnya: Dan kalaulah kebenaran itu tunduk menurut hawa nafsu mereka, nescaya rosak binasalah langit dan bumi serta segala yang adanya. [Surah Al-Muʾminūn: 71]

Kehidupan ini jika bertentangan dengan wahyu ia sebenarnya mengikut hawa nafsu dan keinginan manusia yang berbagai dan seterusnya akan membawa kerosakan dan kehancuran dunia.

Asas yang penting adalah kita perlu kembali dengan meningkatkan keimanan dan ketaqwaan kita kepada Allah SWT. Kita perlu bina semula jati diri yang kuat dan kukuh berlandaskan syariat dan ciri-ciri seorang muslim yang sebenar.

Mari kita renung kembali pesanan bekas Ketua Wanita Isma, Dr Suriani binti Sudi yang mengatakan,

”Dalam kemelut jiwa yang melanda, adalah amat penting bagi kita untuk kembali membetulkan dan menghidupkan jati diri asas seorang wanita.

Ianya penting agar jiwa kita mampu untuk berhadapan dengan tekanan dari pelbagai sudut ini serta tetap muncul sebagai seorang wanita yang penuh dengan keistimewaan dan kehebatan seperti yang telah Allah SWT tetapkan.”

Jati diri yang kuat dan kukuh dapat diterjemahkan sekiranya seseorang itu meletakkan kehidupan seluruhnya kepada Allah, merasakan setiap tindak tanduk diperhatikan oleh Allah SWT iaitu ‘sifat ihsan’.

Marilah kita renung kembali hakikat dan tujuan penciptaan kita di atas muka bumi. Kita hanyalah merupakan seorang hamba kepada Allah SWT. Hidupkan sifat Rabbani dalam diri kita sebagai panduan dan akan menjadi seorang wanita yang hebat, bermaruah dan bertamadun.

Wallahua’alam Bissawab

Ustazah Nur Anis Binti Bahrin
Penyelidik Majlis Ulama ISMA (MUIS)


Umat Islam dilarang sambut perayaan agama lain babit kepercayaan, akidah

PUTRAJAYA, 6 Syaaban 1443H, Rabu – Umat Islam dilarang menyambut sebarang sambutan perayaan agama lain yang membabitkan kepercayaan dan akidah, kata Pengerusi Majlis Amal Islami Malaysia (MAIM) Yayasan Dakwah Islamiah Malaysia (Yadim), Muhammad Najhan Shahir Halim.

Beliau berkata, larangan itu berdasarkan al-Quran dan hadis Rasulullah ﷺ serta lima prinsip maqasid syariah yang antaranya adalah menjaga agama, menjaga nyawa serta menjaga akal.

“Mana-mana upacara sambutan perayaan agama lain yang melibatkan urusan kepercayaan dan akidah, maka tidak harus bagi umat Islam menyertainya dan terlibat dalam upacara berkenaan.

“Ia termasuk perkara yang boleh menggugat keimanan seseorang muslim dan umat Islam juga dilarang menyerupai golongan bukan Islam pada sudut yang melanggari akidah dan syariat,” katanya.

Beliau berkata demikian dalam satu kenyataan di sini hari ini berhubung festival tahunan Bon Odori iaitu perayaan Buddha Jepun bagi menghormati semangat nenek moyang mereka yang dijangka diadakan di Kompleks Sukan Negara Shah Alam (Panasonic), pada 16 Julai ini.

Muhammad Najhan bagaimanapun meminta umat Islam agar menghormati budaya serta kepercayaan agama lain dengan menjalani kehidupan yang aman damai dan Bon Odori adalah antara perayaan pelbagai agama yang hidup secara harmoni dan aman selama ia tidak mencampuri urusan umat Islam dan ajarannya.

Sementara itu di PULAU PINANG, Mufti negeri, Datuk Seri Dr Wan Salim Wan Mohd Noor menasihatkan umat Islam agar tidak terbabit dengan Festival Bon Odori kerana dibimbangi ia boleh membawa kepada syirik.

Wan Salim berkata, umat Islam dinasihatkan agar sentiasa memelihara kemurnian akidah Islamiyah masing-masing dengan mengelak daripada terlibat dalam festival seperti itu.

“Oleh kerana festival tersebut ada kaitan dengan memperingati semangat atau roh nenek moyang maka dibimbangi ia boleh membawa kepada syirik, umat Islam perlu sentiasa memelihara kemurnian akidah Islamiyah masing-masing.

“Cara memperingati roh nenek moyang dengan cara menari, memuja roh mereka dan sebagainya tidak digalakkan di dalam Islam malah dibimbangi akan terjatuh ke dalam dosa syirik kepada Allah,” katanya dalam kenyataan hari ini.

Semalam, Menteri di Jabatan Perdana Menteri (Hal Ehwal Agama), Datuk Idris Ahmad dilaporkan berkata, kajian yang dibuat Jabatan Kemajuan Islam Malaysia (Jakim) mendapati festival itu memang ada unsur-unsur keagamaan dan oleh itu umat Islam dinasihatkan supaya tidak menyertainya.

Sementara itu, Pengerusi Jawatankuasa Pelancongan dan Ekonomi Kreatif negeri, Yeoh Soon Hin dalam majlis berasingan berkata, kerajaan negeri Pulau Pinang tidak bercadang untuk membatalkan penganjuran Festival Bon Odori yang dijadual pada 30 Julai, ini kerana dalam konteks Pulau Pinang ia tidak mengandungi elemen pemujaan atau upacara keagamaan tertentu.

Katanya, festival itu akan tetap diteruskan kerana ia telah diadakan sejak lebih 10 tahun lepas di Pulau Pinang dan ia juga sebagai meraikan hubungan antara negara Jepun dan Malaysia yang terjalin sejak sekian lama serta secara tidak langsung dapat membantu merangsang ekonomi dan pelancongan di negeri ini.

“Saya memang rasa terkejut (kenyataan Idris mengenai Bon Odori) kerana program ini melibatkan kebudayaan dan bukan melibatkan unsur keagamaan serta tiada apa-apa unsur pemujaan atau sembahyang diadakan ketika festival berlangsung. Kami juga tidak boleh menghalang sesiapa sahaja yang mahu datang ke festival ini,” katanya.

Menurutnya, festival itu yang diadakan di Pulau Pinang sebelum COVID-19 melanda, mampu menarik lebih 10,000 pengunjung dengan pihaknya menjangka kehadiran semasa peralihan endemik melebihi 5,000 orang. – Bernama


Anwar patut segera kemuka bukti dakwaan Tun M bolot harta

BANGI, 17 Ramadan 1444H, Sabtu – Dakwaan terhadap bekas Perdana Menteri, Tun Dr Mahathir Mohamad bahawa beliau membolot kekayaan untuk dirinya dan keluarga sepanjang perkhidmatannya wajar disertakan dengan bukti yang jelas.

Bekas Ketua Parti Pejuang Wilayah Persekutuan, Datuk Seri Khairuddin Abu Hassan berkata, apabila seseorang membuat tuduhan, individu berkenaan perlu bertanggungjawab dan menyediakan bukti terlebih dahulu.

“Dalam hal ini, Anwar tidak perlu bercakap banyak sebaliknya bertindak terus dengan tuntutan undang-undang yang dikemukakan oleh Dr Mahathir.

“Takkan sehingga kini Anwar baru nak kumpul bukti, yang saya sedari sejak 1998 lagi beliau sudah mula menuduh dan membuat tohmahan kepada Dr Mahathir kononnya beliau mempunyai pelbagai bukti sahih.

“Jadi keluarkan saja bukti-bukti yang sepatutnya sudah sedia ada untuk tatapn keseluruhan rakyat Malaysia kenapa nak tunda pula,” katanya dalam kenyataan, hari ini.

Pada 18 Mac lalu, Perdana Menteri dalam ucapan di Kongres Nasional Khas PKR 2023 menuduh bekas pemimpin yang berusia 97 tahun membolot harta demi sepanjang berkhidmat.

Dr Mahathir pula mendakwa kenyataan yang dikeluarkan Anwar berbaur fitnah dan menggesa Ahli Parlimen Tambun itu mengemukakan bukti sekiranya tuduhan itu berlaku.

Justeru, Dr Mahathir memberikan tempoh selama seminggu kepada Anwar untuk menarik balik tuduhan berkenaan.

Bagaimanapun, pada 4 April lalu, Anwar memohon masa untuk menjawab surat kepada Dr Mahathir.

Pada masa sama, Khairuddin berpandangan, penangguhan untuk menjawab tuntutan undang-undang Dr Mahathir jelas membuktikan Pengerusi Pakatan Harapan (PH) itu tiada asas kebenaran.

Tegas beliau, apabila seseorang membuat tuduhan dia perlu menyediakan bukti terlebih dahulu kerana secara lazim amalan tersebut akan berakhir dengan saluran undang-undang.


Syor Bumiputera DAP, cadangan memalukan dari mentaliti pendatang

Oleh Athirah Huda Zalhe

BANGI, 21 Rabiulakhir 1443H, Jumaat – Tiada mana-mana negara di dalam dunia yang sanggup mencemarkan konsep anak watan dalam sistem negara bangsa dengan memberi status Bumiputera kepada golongan pendatang.

Justeru, tiada sebab untuk mana-mana pihak memenuhi cadangan ‘mengarut’ Setiausaha Agung DAP, Nga Kor Ming sebelum ini – kononya semua rakyat yang lahir pada awal 31 Ogos 1957 boleh menikmati status Bumiputera.

Profesor Sejarah Sosial dan Intelektual, Institut Antarabangsa Pemikiran dan Tamadun Islam (ISTAC-IIUM), Prof Datuk Dr Ahmad Murad Merican berkata, cadangan Kor Ming itu bukan hanya bersifat bacul, malah dianggap sebagai cadangan memalukan daripada mentaliti pendatang.

Terdahulu, kenyataan Kor Ming teruk dikecam selepas meminta kerajaan menggubal dasar perpaduan negara baharu tanpa perlu membezakan rakyat dengan warna kulit.

Menurut bekas Timbalan Speaker Dewan Rakyat itu, Indonesia telah lama menghapuskan perbezaan Bumiputera dan bukan Bumiputera, selain mendakwa kononnya politik kaum adalah penghalang terbesar kepada perpaduan serta kemajuan negara.

Menyelar cadangan berkenaan, Prof Ahmad Murad menyifatkan kenyataan Kor Ming yang membezakan antara Indonesia dan Malaysia adalah tidak logik, memandangkan kedua-dua negara itu mengamalkan dasar yang berbeza.

“Di Indonesia tiada sekolah vernakular Cina dan mereka mengamalkan proses asimilasi, sedangkan tidak di Malaysia yang mengamalkan dasar perpaduan dan integrasi.

“Jika mereka (pendatang) setuju dengan dasar asimilasi dan sistem satu sekolah, maka (cadangan) ini akan terjadi dengan sendiri tanpa perlu ada satu dasar formal untuk mengiktiraf semua yang lahir selepas merdeka itu sebagai Bumiputera,” katanya kepada Ismaweb.net, hari ini.

Berbeza dengan Malaysia, beliau berkata, kaum Cina dan India di negara ini enggan menerima dasar integrasi, malah ada yang tidak mahu bertutur bahasa Melayu.

“Cuba tengok Sekolah Wawasan yang diwujudkan Tun Dr Mahathir Mohamad untuk memperkukuhkan integrasi tetapi ditolak oleh Dong Zong. Bagaimana nak asimilasi?

“Mereka sendiri yang menolak sistem satu sekolah dan tidak mahu berasimilasi serta mempunyai masalah menerima dasar kebudayaan kebangsaan,” katanya.

Menurutnya, perkara itu sudah jelas menunjukkan penolakan golongan pendatang terhadap negara Malaysia dan konsep penyatuan dalam negara bangsa.

“Tak malu ke? Inilah cadangan yang memalukan datang daripada mentaliti pendatang. Kita kena tegas kerana tidak tegaslah mereka berucap sebegini.

“Apa sahaja kenyataan akan mempengaruhi penduduk negara dan akan jadi isu untuk mencetuskan tuntutan-tuntutan lain. Kalau masih mentaliti pendatang, janganlah tuntut apa lagi,” katanya.


Mahkamah tolak permohonan Najib tangguh dengar rayuan SRC

PUTRAJAYA, 23 Syaaban 1442H, Isnin – Rayuan Datuk Seri Najib Razak terhadap sabitan dan hukuman penjara 12 tahun dan denda RM210 juta atas kesalahan menyeleweng RM42 juta dana SRC International Sdn Bhd diteruskan hari ini selepas Mahkamah Rayuan menolak permohonan bekas perdana menteri itu untuk menangguhkan pendengarannya.

Panel tiga hakim diketuai Hakim Datuk Abdul Karim Abdul Jalil menolak permohonan Najib untuk menangguhkan pendengaran rayuan itu selepas peguam Tan Sri Muhammad Shafee Abdullah memaklumkan bahawa mereka mempunyai bukti tambahan untuk dimasukkan dalam rayuan mereka termasuk keterangan berkaitan keluarga bekas Gabenor Bank Negara, Tan Sri Dr Zeti Akhtar Aziz.

“Kami sebulat suara dalam hal ini. Tiada alasan yang munasabah untuk menangguhkan pendengaran. Kami tidak membenarkan permohonan untuk penangguhan,” kata Hakim Abdul Karim, yang mengetuai pendengaran rayuan itu bersama Datuk Has Zanah Mehat dan Datuk Vazeer Alam Mydin Meera.

Terdahulu, Muhammad Shafee berkata, mereka memerlukan sekurang-kurangnya penangguhan selama sebulan untuk mendapatkan dokumen berkaitan dari New York dan Singapura.

“Dokumen itu dikaitkan dengan 1Malaysia Development Bhd (1MDB) dan turut melibatkan dakwaan terhadap keluarga Zeti. Kami perlukan sekurang-kurangnya satu bulan untuk memasukkan bukti tambahan dalam penghujahan. Kami memohon untuk penangguhan pendengaran ini,” kata Muhammad Shafee.

Sementara itu, Timbalan Pendakwa Raya Datuk V. Sithambaram membantah permohonan itu dengan berkata, mereka (pemohon) seharusnya mengemukakan permohonan lebih awal sebelum pendengaran rayuan itu bermula.

“Tiada alasan yang sah untuk mereka meminta penangguhan. Kami berharap tiada lagi penangguhan dan memohon mahkamah untuk meneruskan kes,” katanya.

Najib telah mengemukakan 307 alasan dalam petisyen rayuannya tentang mengapa beliau harus dibebaskan daripada pertuduhan terbabit.

Pada 28 Julai tahun lepas, Hakim Mahkamah Tinggi Mohd Nazlan Mohd Ghazali menjatuhi Najib hukuman penjara 10 tahun bagi setiap pertuduhan, pecah amanah dan pengubahan wang haram, serta 12 tahun penjara dan denda RM210 juta atau lima tahun penjara bagi satu pertuduhan menyalahgunakan kedudukan.

Bagaimanapun beliau hanya perlu menjalani hukuman penjara selama 12 tahun berikutan hakim memerintahkan semua hukuman tersebut berjalan serentak.

Najib, 67, pada masa ini bebas dengan ikat jamin RM2 juta berserta dua penjamin sementara menunggu kes rayuan ini selesai. – Bernama


Perak bakal saksikan peningkatan kes beberapa minggu akan datang

IPOH, 22 Zulhijjah 1442H, Ahad – Perak dijangka menyaksikan peningkatan kes COVID-19 dalam beberapa minggu akan datang, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, terdapat peningkatan kes positif di negeri itu sejak akhir-akhir ini dan beliau menjangkakan jumlahnya akan meningkat dalam dua hingga tiga minggu ke depan.

“Akhir-akhir ini ada peningkatan kes, termasuk di Kategori Empat dan Lima yang memerlukan rawatan kritikal.

“Pada 31 Julai, terdapat 121 pesakit yang kini dirawat di unit rawatan rapi (ICU) dengan kadar rata-rata penggunaan katil ICU melebihi 100 peratus dengan kadar purata 7 hari,” katanya dalam catatan Facebook pada Sabtu malam (31 Julai).

Beliau berkata, jabatan kesihatan negeri dan pelbagai agensi sedang berusaha untuk menghadapi peningkatan jumlah kes COVID-19 yang dijangka berlaku dalam dua hingga tiga minggu ke depan.

Dr Noor Hisham juga mengunjungi Rumah Sakit Raja Permaisuri Bainun, Rumah Sakit Taiping, Rumah Sakit Tapah dan Hospital Slim River untuk memeriksa persiapan menghadapi lonjakan kes.

Perak mencatatkan 775 kes harian baharu pada hari Sabtu, dengan jumlah terkumpul sekarang pada 37,679 kes di negeri ini sejak wabak itu bermula.

Kini terdapat 28 kelompok aktif di negeri ini.

Dr Noor Hisham juga mengatakan ruang operasi telah disediakan untuk memastikan terdapat katil yang mencukupi untuk merawat pesakit di negeri ini.

Beliau memaklumkan bahawa sejumlah 265 katil, termasuk 42 di ICU, telah diperuntukkan untuk pesakit COVID-19.


SOSMA: PH tak boleh dipercayai, nilai semula kerjasama

BANGI, 21 Syaaban 1443H, Khamis – Kerjasama di antara kerajaan dengan pembangkang perlu dinilai semula susulan kegagalan melanjut peruntukan seksyen 4(5) SOSMA 2012, semalam.

Timbalan Presiden UMNO, Datuk Seri Mohamad Hasan berkata, kegagalan usul itu diluluskan melalui kiraan undi majoriti adalah sesuatu yang tidak dijangka.

Katanya, ia menunjukkan sikap sambil lewa, bahawa rang undang-undang sepenting ini tidak diuruskan dengan strategik sebelum dibentangkan.

“Ini agaknya, semua beranggapan bahawa sudah wujud persefahaman yang jelas antara kerajaan dan pembangkang dalam hal-hal atau usul-usul yang melibatkan reformasi undang-udang dan dasar khususnya seperti yang dizahirkan dalam Perkara 3 Memorandum Persefahaman antara kerajaan dan pembangkang.

“Semua yang berlaku ini menunjukkan dengan jelas bahawa kerjasama dan persefahaman kerajaan dan pembangkang sebenarnya sangat sukar untuk diuruskan dengan berkesan.

“Adalah tidak keterlaluan untuk mengambil pendirian bahawa persefahaman tersebut sebenarnya telah gagal berfungsi seperti yang di harapkan,” katanya dalam satu kenyataan, hari ini.

Katanya lagi, kerajaan yang terbentuk, bertahan dan berfungsi menggunakan mekanisme memorandum persefahaman (MoU) sebegini adalah sangat berisiko.

Apa lagi, dakwanya, bila Pakatan Harapan (PH) sebenarnya adalah pihak yang tidak boleh dipercayai dan memang sudah jadi kebiasaan mereka untuk memungkiri janji.

“Sesi Parlimen petang semalam terbukti mereka tidak teragak-agak untuk melanggar pendirian dan janji mereka.

“Saya percaya, semua ini memberi tamparan hebat kepada kerajaan dan suatu peristiwa yang sangat memalukan.

“Ia secara langsung mewajarkan kerajaan untuk menilai semula kedudukan kerjasamanya dengan PH,” tegasnya.


Politikus serlah sikap tamak haloba pertikai dana vernakular

BANGI, 24 Rabiulawal 1442H, Selasa – Politikus yang mempertikai ketiadaan peruntukan bagi sekolah vernakular dalam Belanjawan 2021 telah menyerlahkan sikap tamak haloba mereka dalam kalangan masyarakat.

Lebih memualkan sikap tidak bertanggungjawab itu dipamerkan ketika negara dan dunia berdepan krisis ekonomi akibat daripada pandemik COVID-19.

Pertubuhan-Pertubuhan Pembela Islam (PEMBELA) menegaskan, perkara tersebut tidak wajar dipamerkan pada ketika rakyat yang terjejas teruk dahagakan perhatian ahli politik.

“Lebih menyakitkan hati kita lagi, ada antara mereka adalah wakil-wakil rakyat yang mewakili kawasan majoritinya orang Melayu. Menyedihkan, menyakitkan hati dan memualkan .

“Kita tunggu dan lihat, apakah reaksi kerajaan pada akhirnya nanti? Apakah kerajaan akan mengalah dan meminda Belanjawan 2021 untuk perkara ini? Kita harap tidak,” tegasnya dalam satu kenyataan.

Terdahulu, Ahli Dewan Negara, Senator Datuk S Ananthan berkata, peruntukan khas untuk sekolah vernakular dalam Belanjawan 2021 perlu diumumkan demi mengelakkan sebarang kekeliruan.

Pengerusi MIC Kedah itu berkata, beliau mendapati tiada pengumuman berhubung peruntukan khas untuk sekolah vernakular walaupun peruntukan sebanyak RM800 juta diumumkan untuk sekolah, kelmarin.

Selain itu, Ahli Parlimen DAP mengecam kerajaan kerana tidak memperuntukkan dana untuk SMPC dalam Belanjawan 2021.

Dalam satu kenyataan, Ahli Parlimen Kota Melaka, Khoo Poay Tiong berkata, semasa era Pakatan Harapan, SMPC diperuntukkan RM12 juta pada tahun 2019 dan dana tersebut meningkat kepada RM15 juta di bawah Belanjawan 2020.

Namun, Poay Tiong yang tidak berpuas hati dengan Belanjawan 2021 berkata, tidak satu sen pun akan masuk kepada 60 SMPC di negara ini dan jelas bahawa PN tidak menghormati sekolah-sekolah vernakular.


18 ibu hamil meninggal dunia akibat COVID-19 di Johor

ISKANDAR PUTERI, 29 Muharram 1443H, Selasa – Sebanyak 18 kes kematian akibat COVID-19 membabitkan ibu hamil dilaporkan di Johor sehingga semalam, demikian Persidangan Dewan Undangan Negeri (DUN) Johor diberitahu hari ini.

Memandang serius perkara itu, Exco Kesihatan R. Vidyananthan berkata pihaknya meningkatkan pemantauan berterusan terhadap ibu hamil termasuk menggalakkan mereka mendapatkan vaksinasi.

“Berdasarkan data Jabatan Kesihatan Negeri Johor (JKNJ), jumlah ibu hamil di Johor yang menerima satu dos suntikan vaksin adalah seramai 30,000 orang, manakala seramai 9,177 lagi sudah lengkap dua dos,” katanya ketika sesi penggulungan pada Persidangan DUN Johor ke-14 hari ini. – Bernama


Biadab! Netizen Cina pertikai masalah kesihatan Agong

BANGI, 15 Safar 1442H, Sabtu – Biadab! Netizen Cina sekali lagi sengaja mencetuskan kontroversi apabila mengeluarkan komen mempertikaikan masalah kesihatan dihadapi Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Terbaharu, menerusi laman Facebook portal, China Press yang memaparkan berita bertajuk ‘Istana Negara umum keadaan YDP Agong ‘keracunan makanan, kecederaan sukan’, rata-rata netizen Cina seolah-olah tidak dapat menerima baginda yang menjalani rawatan di Institut Jantung Negara (IJN).

Di ruangan komen Facebook China Press, segelintir netizen Cina mendakwa Agong hanya ‘bermain wayang’ dengan kesihatan baginda.

“Keracunan makanan masuk IJN jelas ia wayang,” tulis Andrew lee.

Salah seorang pengguna yang dikenali sebagai Hermes Ng secara sinis berkata: “Lain kali akan kata masuk unit rawatan rapi (ICU) gantung air.”

Selain itu, Teddy Lo ‘hairan’ IJN menerima kes keracunan makanan.

“Sekarang kita tahu, sebenarnya IJN boleh menerima kes keracunan makanan, kesian orang Sabah masalah jantung berbulan-bulan menunggu temujanji IJN. Semoga berjaya orang Sabah,” katanya.

“IJN tempat merawat keracunan makanan, rupa-rupanya saya telah pergi ke hospital yang salah, saya ingatkan dia menjalani rawatan jantung,” demikian pula kata Jackie chua Lee Ping.

Turut menarik perhatian Ismaweb.net apabila netizen Cina mendakwa masalah kesihatan yang dihadapi Agong adalah muslihat bagi mengelak terima menghadap Presiden PKR, Datuk Seri Anwar Ibrahim.

“Banyak penyakit, satu masa cakap masalah jantung, sekarang keracunan makanan dan kecederaan sukan. Untuk mengelak dari Anwar. Guna muslihat,” dakwanya.

Media sebelum ini melaporkan, Presiden PKR, Datuk Seri Anwar Ibrahim, sepatutnya dijadualkan menghadap Al-Sultan Abdullah pada 22 September lalu, namun terpaksa dibatalkan susulan baginda gering dan menerima rawatan di IJN.

Agong dimasukkan ke IJN pada 21 September untuk menjalani rawatan keracunan makanan dan rawatan intervensi susulan pengimejan MRI pada 22 September menunjukkan kecederaan dialami oleh Al-Sultan Abdullah, yang dimaklumi aktif bersukan.

Semalam dilaporkan, baginda berangkat pulang ke Istana Negara selepas menerima rawatan di IJN.

Terdahulu, Anwar yang juga Ahli Parlimen Port Dickson mendakwa, beliau mempunyai majoriti kukuh dan meyakinkan, iaitu hampir dua pertiga kerusi Parlimen bagi membentuk kerajaan serta akan mempersembahkannya kepada Yang di-Pertuan Agong.


33 unit pondok tahfiz Madrasah Al-Imaniyah musnah terbakar

KUANTAN, 24 Zulhijjah 1443H, Ahad – Kira-kira 33 unit pondok tahfiz Madrasah Al-Imaniyah di Kampung Darat, Jalan Sungai Ular, di sini musnah dalam kebakaran hari ini.

Bagaimanapun, tiada kecederaan dan kemalangan jiwa dilaporkan dalam insiden berkenaan berikutan pondok tahfiz itu tidak berpenghuni kerana difahamkan penghuninya sedang bercuti.

Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, pihaknya menerima panggilan kecemasan sekitar 9.39 pagi sebelum 16 anggota dan pegawai bersama-sama tiga jentera dari Balai Bomba dan Penyelamat Gebeng dan Indera Mahkota digerakan ke lokasi kejadian.

Beliau berkata, sejurus tiba api masih marak di premis yang menempatkan kira-kira 100 unit pondok kayu itu dan kedudukan pondok yang rapat menyebabkan kebakaran merebak dengan cepat.

“Bagaimanapun, kebakaran dapat dikawal pada 10.29 pagi dan lebih 30 unit pondok musnah sepenuhnya,” katanya ketika dihubungi hari ini.

Punca kejadian dan jumlah kerugian masih dalam siasatan, katanya. – Bernama


Mangsa banjir di Selangor, Pahang meningkat lebih 61,000

KUALA LUMPUR, 15 Jamadilawal 1443H, Isnin – Walaupun hujan lebat berpanjangan dilihat semakin reda setakat tengah hari ini, jumlah mangsa banjir di Selangor dan Pahang terus meningkat dengan lebih 61,000 orang ditempatkan di pusat pemindahan sementara (PPS).

Selain itu, Perak dan Negeri Sembilan turut mencatatkan peningkatan mangsa banjir, namun jumlah itu tidak melebihi 1,000 orang.

Bagaimanapun, bilangan mangsa banjir di negeri Pantai Timur, iaitu Kelantan dan Terengganu, serta Melaka menunjukkan penurunan pada tengah hari ini berbanding pagi tadi.

Di SELANGOR,  seramai 32,044 mangsa banjir telah ditempatkan di 162 PPS di sembilan daerah, di negeri ini setakat 10 pagi tadi.

Menteri Besar Selangor, Datuk Seri Amirudin Shari di Twitter rasmi beliau memaklumkan daerah Klang mencatatkan jumlah mangsa tertinggi dengan 18,858 orang.

Di PAHANG, aplikasi Info Bencana Jabatan Kebajikan Masyarakat (JKM) merekodkan jumlah mangsa banjir di negeri ini sebanyak 29,181 orang daripada 7,738 keluarga yang ditempatkan di 242 buah PPS setakat tengah hari ini.

Daerah yang dilanda banjir juga masih kekal sembilan iaitu Bentong, Raub, Lipis, Jerantut, Temerloh, Bera, Maran, Kuantan dan Pekan.

Lebuhraya Pantai Timur menerusi catatan di laman Facebook memaklumkan misi bantuan makanan diteruskan kepada mangsa yang terkandas di sekitar Lebuhraya Kuala Lumpur-Karak dan Lebuhraya Pantai Timur 1 selain laluan KM76-KM126 Karak-Temerloh masih ditutup kedua-dua hala.

Jumlah mangsa banjir di PERAK juga meningkat kepada 254 orang setakat 1.30 petang tadi berbanding 242 orang pagi tadi dan kesemua mereka ditempatkan di tiga PPS di negeri itu, menurut Jurucakap Angkatan Pertahanan Awam (APM) dan Sekretariat Pengurusan Bencana Perak.

Tinjauan Bernama di Teluk Intan mendapati kebanyakan air di kampung-kampung masih belum surut sepenuhnya selain turut kelihatan penduduk pulang ke rumah masing-masing untuk mengambil dokumen peribadi serta barangan elektrik untuk dibawa ke PPS.

Di NEGERI SEMBILAN pula, Pengarah APM, Lt Kol (PA) Mohd Syukri Madnor dalam kenyataan berkata mangsa banjir di negeri itu, termasuk di Seremban dan Port Dickson, meningkat kepada 605 individu daripada 145 keluarga dengan 10 PPS dibuka setakat 12 tengahari tadi.

Sementara itu, jumlah mangsa banjir di KELANTAN menunjukkan penurunan setakat 12 tengah hari tadi apabila seramai 3,659 orang daripada 1,079 keluarga berada di PPS berbanding 3,801 orang daripada 1,098 keluarga, pagi tadi.

Sekretariat Pengurusan Bencana dan Operasi APM Negeri Kelantan, Zainuddin Hussin berkata, 40 PPS dibuka melibatkan 24 buah di Kuala Krai, Pasir Mas (8), Gua Musang (5), Tanah Merah (2) dan Jeli (1).

Jumlah mangsa banjir di TERENGGANU juga turun kepada 158 orang daripada 38 keluarga pada tengah hari ini berbanding 288 orang daripada 68 keluarga pagi tadi.

Sekretariat Jawatankuasa Pengurusan Bencana Negeri Terengganu dalam kenyataan memaklumkan ketika ini, hanya daerah Kemaman sahaja terjejas banjir dengan enam PPS beroperasi manakala dua PPS di daerah Dungun telah ditutup secara rasmi sebentar tadi.

Di MELAKA, Pengarah APM, Lt Kol (PA) Cuthbert John Martin berkata jumlah mangsa banjir berkurangan kepada 718 orang daripada 158 keluarga setakat tengah hari ini berbanding 826 orang dari 183 keluarga setakat 7 pagi tadi. – Bernama


Tanggungjawab utama UMNO, Pas dan Bersatu kepada bangsa Melayu adalah penghalang PH menang dalam PRU 15

Oleh Tun Abdul Hamid Mohamad

Saya menyebut UMNO, Pas dan Bersatu dan tidak menggunakan kata-kata “parti-parti Melayu” kerana saya menujukan rencana ini kepada tiga buah parti Melayu/Islam itu. Saya tidak memasukkan PKR, Amanah dan Pejuang kerana mereka bergantung kepada DAP dan tidak akan melakukan sesuatu, walaupun mempertahankan hak-hak orang Melayu dan kedudukan agama Islam tanpa persetujuan DAP. Saya tidak mengharapkan sesuatu daripada ketiga-tiga buah parti itu untuk mempertahankan hak-hak orang Melayu dan kedudukan agama Islam. Malah, jika DS Ahmad Zahid (mungkin bersama-sama DS Najib) dan penyokong-penyokong mereka berjaya membawa UMNO menyertai PKR, Amanah, Pejuang dan DAP, baik apa nama pun gabungan itu diberi, saya tetap mengeluarkan UMNO daripada kumpulan parti Melayu yang saya tujukan dalam rencana ini.

Saya juga menggunakan kata-kata “orang Melayu, bangsa Melayu dan parti Melayu” kerana itu adalah deskripsi yang tepat dalam rencana ini. Kita bukan seperti orang Yahudi (Jew) yang tidak mahu orang memanggilnya Yahudi (Jew), tetapi sifat rasisnya melebihi mana-mana bangsa di dunia ini. Di Malaysia ini pun, kerap kali perkataan “Malaysian” digunakan untuk melindungi deskripsi nama kaum-kaum bukan Melayu apabila mereka mencabar hak-hak orang Melayu dan kedudukan agama Islam.

Saya tidak tahu apa yang sebenarnya berlaku di dalam dan di antara ketiga-tiga parti itu, Saya cuma boleh mengagak berdasarkan kenyataan-kenyataan yang dikeluarkan oleh pemimpin-pemimpin parti-parti itu dan apa yang saya baca di media massa dan menghujahkan sebab, implikasi dan kesannya.

Tujuan rencana ini adalah untuk menyedarkan pemimpin-pemimpin Melayu supaya tidak mengulangi kesilapan mereka dalam PRU 14 demi mempertahankan hak-hak orang Melayu dan kedudukan agama Islam seperti yang termaktub dalam Perlembagaan Persekutuan, tidak lebih dari itu.

Rencana ini ditumpukan kepada kedudukan politik Melayu di Semenanjung Tanah Melayu kerana kedudukan di Sabah dan Sarawak berbeza. Tetapi, kepentingan anak-anak negeri Sabah dan Sarawak adalah lebih rapat dengan kepentingan orang Melayu kerana di mana hak-hak orang Melayu disebut dalam Perlembagaan, ia termasuk hak-hak anak-anak negeri Sabah dan Sarawak. Maka, sesuatu keadaan yang menguntungkan atau merugikan orang Melayu juga melibatkan anak-anak negeri Sabah dan Sarawak. Itu mereka patut sedar supaya mereka tidak terikut dengan politik Pakatan Harapan, terutama sekali DAP, semata-mata kerana isu penggunaan nama Allah yang dijadikan isu untuk memecahbelahkan orang Melayu dan anak-anak negeri Sabah dan Sarawak.

Saya tidak kisah walaupun saya dikatakan rasis kerana saya melihat isu ini dari sudut kepentingan Melayu/Islam kerana itulah tujuan rencana ini. Siapa kata kaum-kaum lain tidak melihat sesuatu isu, termasuklah yang paling kecil seperti pengajaran dan penggunaan huruf Jawi itu, dari sudut kepentingan kaumnya?

Tanggungjawab utama UMNO, Pas dan Bersatu dari sekarang hingga dan termasuk dalam PRU 15 adalah untuk menghalang Pakatan Harapan berkuasa semula. Yang lainnya adalah sampingan. Pemimpin-pemimpin ketiga-tiga buah parti itu perlu peka kepada hakikat ini dan mengetepikan semua kepentingan diri (yang disebut “kepentingan parti”) lain jika mereka tidak mahu akibat PRU 14 berulang yang memberi kemenangan kepada Pakatan Harapan.

Adakah kedudukan hubungan ketiga-tiga parti itu pada masa ini memungkinkan hal itu berulang? Jawapan saya ialah “besar kemungkinan” jika tidak dibaiki. Jika itu berlaku, ia bukanlah kerana Pakatan Harapan popular, tetapi kerana perpecahan orang Melayu sekali lagi yang disebabkan oleh sifat angkuh, tamak, mementingkan diri, tidak berfikir jauh dan mengutamakan kepentingan bangsa Melayu dan umat Islam di Malaysia, yang ada pada pemimpin-pemimpin Melayu itu.

Bagi saya, kedudukan sekarang amatlah merisaukan. UMNO nampaknya tidak bersetuju untuk bersama-sama Bersatu dan Pas dalam menentang Pakatan Harapan. Saya tidak tahu sebab yang sebenarnya. Saya cuma boleh mengagaknya.

Pertama, UMNO masih merasakan bahawa ia masih parti Melayu terbesar sama seperti dalam dekad-dekad 1960 hingga ke 2010 dan, oleh itu, ia boleh bertanding sebagai Barisan Nasional di dekad-dekad tersebut dan menang.

Kedua, UMNO tidak sanggup menyerahkan kawasan-kawasan pilihan raya yang ditandinginya kepada Bersatu yang tidak mempunyai penyokong akar umbi mahupun jentera pilihan raya, apatah lagi kawasan-kawasan yang dimenangi oleh calon-calon UMNO yang kemudiannya melompat kepada Bersatu

Ketiga, DS Ahmad Zahid (mungkin juga DS Najib) marahkan TS Muhyiddin kerana tidak menarik balik pertuduhan-pertuduhan jenayah terhadap mereka di mahkamah.

Keempat, pemimpin-pemimpin UMNO yang tidak mendapat tempat dalam kabinet kerajaan Perikatan Nasional atau GLC tidak puas hati dan hendak menjatuhkan kerajaan Perikatan Nasional.

Kelima, UMNO mungkin tidak senang dengan sikap Pas yang membelakangkan UMNO setelah pemimpin-pemimpin Pas menganggotai kabinet kerajaan Perikatan Nasional.

Keenam, UMNO pernah menimbulkan isu ketidak kejujuran Bersatu atau Bersatu dan Pas, saya kurang pasti, dalam hubungan di antara mereka.

Sebaliknya, pemimpin-pemimpin UMNO yang mendapat jawatan dalam kabinet kerajaan Perikatan Nasional atau GLC nampak selesa dengan kedudukan mereka dalam kerajaan Perikatan Nasional dan tidak mahu menjatuhkan TS Muhyiddin.

Kita bincang dahulu alasan-alasan ini. Mengenai alasan pertama, atas kertas, UMNO mungkin masih parti terbesar Melayu, tetapi ia tidak lagi berpengaruh seperti dalam dekad-dekad yang disebut itu. Kedudukannya sekarang lemah disebabkan pemimpin-pemimpinnya yang tidak disenangi. Saya telah mengatakan dan saya ulangi bahawa UMNO tidak akan dapat dipulihkan selagi DS Najib, DS Zahid dan pemimpin-pemimpin yang terpalit dengan rasuah dan penyalahgunaan kuasa, tidak berundur sepenuhnya.

Maka adalah diharapkan bahawa mereka akan mengetepikan kepentingan diri demi kepentingan UMNO, Melayu dan Islam di Malaysia pada masa ini. Kita tidak mengatakan mereka tidak berbuat sesuatu untuk orang Melayu dan agama Islam. Kita cuma mengatakan jika DS Zahid masih menerajui UMNO dan jika DS Najib masih terlibat dalam UMNO dalam PRU 15 ini, pengundi akan menolak UMNO/Barisan Nasional yang memungkinkan kemenangan kepada Pakatan Harapan seperti dalam PRU 14, terutama sekali di Pantai Barat Semenanjung Tanah Melayu.

Jika mereka enggan berbuat demikian, pemimpin-pemimpin UMNO hendaklah bertindak menyingkir mereka daripada memegang jawatan dalam UMNO sehingga mereka membersihkan diri mereka daripada pertuduhan-pertuduhan terhadap mereka itu. Mengatakan ia “selective prosecution” tidak membantu. Soalnya ialah sama ada mahkamah mendapati mereka bersalah atas pertuduhan-pertuduhan itu atau tidak, bukan sama ada orang lain juga melakukannya atau tidak. Ini soal integriti parti yang akan mempengaruhi pengundi menolak calon-calon UMNO.

Saya difahamkan bahawa kebanyakan Ketua Bahagian adalah orang-orang yang diletak oleh Presiden parti dan terhutang budi kepadanya dan, oleh itu, tentu sekali akan terus menyokongnya demi kepentingan diri masing-masing. Jika apa yang dikatakan itu betul, maka akan hancurlah UMNO dan bangsa Melayu bersama-samanya. Kita sudah melihatnya mula berlaku sekarang.

Saya juga difahamkan bahawa Presiden parti mempunyai kuasa penentu siapa yang akan bertanding sebagai calon Dewan Undangan Negeri atau Ahli Parlimen. Tanpa tandatangan Presiden, seseorang itu tidak boleh bertanding sebagai calon parti. Maka, tidak hairanlah jika mereka seperti tikus jika ada Presiden berdekatan. Saya pernah duduk di sebelah seorang Menteri (agama) manakala Perdana Menteri duduk di sebelah lagi dalam suatu majlis jamuan. Tidak pernah terbayang di fikiran saya bahawa sampai begitu sekali takutnya Menteri kepada Perdana Menteri dan sampai begitu sekali Menteri membodek Perdana Menteri.

Pemberian kuasa seperti itu kepada Presiden parti tidak semestinya tidak baik jika ia digunakan untuk mendapat orang yang paling berkelayakan, sesuai dan popular menjadi calon. Tetapi, adalah suatu penyalahgunaan kuasa jika ia digunakan untuk memastikan seseorang calon itu adalah orang yang setia kepadanya, tidak kira apa yang dilakukannya. Daripada apa yang dilihat dan didengar, nampaknya kuasa itu digunakan untuk tujuan kedua. Maka, akan jahanamlah parti dan bangsa Melayu bersamanya.

Jika pemimpin-pemimpin UMNO tidak berani bertindak demikian kerana terhutang budi, kepentingan diri atau lain-lainnya, maka ahli-ahli UMNO hendaklah bersatu untuk menolak pemimpin-peminpin mereka dan menggantikan mereka dengan pemimpin-pemimpin baharu.

Jika itu pun tidak berlaku, maka pengundi-pengundi di kawasan mereka bertanding, jika mereka masih boleh dan bertanding, hendaklah menolak mereka dalam PRU 15.

Sama ada apa yang disebut ini akan berlaku atau tidak, saya tidak tahu. Saya cuma menyebut apa yang patut dilakukan dan mengharapkan masih ada pemimpin dan ahli UMNO yang masih berani memecah belenggu budaya ini. UMNO tidak ada pilihan lain melainkan mengetepikan DS Zahid dan DS Najib dan pemimpin-pemimpin yang akan merosakkan imej UMNO, dalam PRU 15.

Alasan kedua adalah wajar. UMNO mempunyai hujah yang mantap. Bersatu hanya mempunyai seorang Perdana Menteri, itu pun atas sokongan ahli-ahli Parlimen UMNO termasuk yang melompat daripada UMNO kepadanya di era Tun Dr. Mahathir. Bersatu tidak mempunyai sokongan akar umbi dan jentera pilihan raya. Ia juga tidak lagi mempunyai dua faktor yang memberi kemenangan kepadanya dalam PRU 15, iaitu undi orang Melayu yang marah kepada DS Najib dan undi orang bukan Melayu, terutama sekali orang Cina, yang memberi sokongan sebulat suara kepada DAP dan Pakatan Harapan.

Maka, mengapa UMNO perlu menyerahkan kawasan yang dimenangi oleh Bersatu kepadanya, apatah lagi kawasan-kawasan yang dimenangi oleh calon-calon UMNO yang kemudiannya melompat kepada Bersatu dan Pakatan Harapan?

Mengenai alasan ketiga, saya percaya itu adalah satu daripada sebabnya. Saya hormat TS Muhyiddin jika beliau mengambil pendirian tidak campur tangan dalam prosiding kes-kes itu, dalam pertimbangan Pendakwa Raya untuk menuduh seseorang atau tidak dan untuk tidak meneruskan pendakwaan atau sebaliknya. Itu adalah pendirian yang sepatutnya diambil oleh seorang Perdana Menteri.

Jika DS Najib dan DS Zahid mengharapkan TS Muhyiddin berbuat demikian, ia amatlah mendukacitakan. Itu menunjukan bahawa kedua-dua bekas Perdana Menteri dan Timbalan Perdana Menteri itu langsung tidak faham atau tidak menghormati pembahagian kuasa di antara Eksekutif dan Kehakiman. Sama seperti pemimpin-pemimpin Pakatan Harapan, mereka seolah-olah berpendirian bahawa kuasa itu mengatasi segala-galanya. Mereka juga mahu TS Muhyidddin mengikuti Tun Dr Mahathir, Perdana Menteri kerajaan Pakatan Harapan yang, apabila sahaja Pakatan Harapan menang, terus menghadap DYMM SPB Yang di-Pertuan Agong untuk meminta pengampunan kepada DS Anwar Ibrahim.

Ia juga bererti mereka mahu TS Idrus Harun, Peguam Negara / Pendakwa Raya, sama ada atas tekanan atau tidak, melakukan apa yang dilakukan oleh TS Tommy Thomas dalam kes Lim Guan Eng dan lain-lain penyokong Pakatan Harapan. Semua itu bukankanlah contoh yang patut diikuti.

Saya percaya alasan keempat juga benar. Ia menunjukkan bahawa penyertaan dalam politik adalah untuk mencari makan, bukan untuk mencapai sesuatu idealisma atau menyelesaikan masalah-masalah negara lagi. Yang penting ialah mendapat jawatan dan habuan yang boleh diperolehi daripadanya: politik untuk mengisi perut dan melepaskan tengkuk. Itu sahaja pertimbangannya. Bangsa, agama, keadilan, persamaan, demokrasi, rule of law, negara Islam, hak asasi manusia dan lain-lain hanyalah retorik untuk mencapainya.

Mengenai alasan kelima, semasa hendak mengadakan Muafakat Nasional, Pas nampak bersungguh-sungguh hendak menjayakannya. Secara peribadi, saya menyambut peristiwa itu dengan gembira kerana selama berdekad saya menunggunya kerana kewujudan dan persaingan kedua parti itu hanya merugikan orang Melayu sedangkan tidak ada apa-apa perbezaan ideologi dan tujuan di antara keduanya. Tetapi, tidak lama selepas itu, Pas telah mendekati Bersatu (yang masih berada dalam Pakatan Harapan) dengan memberi pengakuan bahawa ia akan menyokong Tun Dr. Mahathir sehingga PRU 15. Besar kemungkinan mereka bermesra dengan Tun Dr. Mahathir yang menjadi Perdana Menteri pada masa itu untuk mendapat wang ihsan petroleum bagi Kelantan dan Terengganu.

Apabila timbul cadangan mengadakan Kongres Maruah Melayu (23 10 2013) yang dianjurkan oleh DS Hamzah Zainuddin, Ahli Parlimen UMNO yang melompat masuk Bersatu, yang pada masa itu masih dalam Pakatan Harapan, Pas awal-awal lagi menyatakan penyertaannya, menyebabkan UMNO serba salah. Akhirnnya UMNO menghantar Setiausaha Agungnya, TS Anuar Musa. DS Zahid, Presiden UMNO, entah mengapa, tidak hadir, manakala Pengerusi Bersatu dan Presiden Pas hadir.

Mengenai alasan keenam, saya tidak tahu apakah fakta yang menyebabkan UMNO membangkitkan isu ketidakjujuran Bersatu atau Bersatu dan Pas itu. Berkenaan Bersatu, adakah kerana Bersatu cuba “mencuri” ahli-ahli Parlimennya?

Sekarang telah nyata bahawa UMNO yang dipengaruhi DS Zahid telah menyatakan bahawa ia tidak pernah menyertai Perikatan Nasional; bahawa ia tidak akan menyertai Perikatan Nasional dalam PRU 15 dan sokongan terhadap TS Muhyiddin sebagai Perdana Menteri oleh ahli-ahli Parlimen UMNO adalah dibuat secara peribadi. Walaupun dengan keputusan itu sepatutnya ahli-ahli UMNO yang menjadi Menteri dan Timbalan Menteri meletak jawatan, mereka masih enggan berbuat demikian. Tidakkah mereka melanggar dasar parti? Jika ya, mengapa tindakan tidak diambil terhadap mereka? Adakah DS Zahid sudah kehilangan pengaruhnya? Walaupun seorang dua Ahli Parlimen menyatakan mereka tidak lagi menyokong kerajaan Perikatan Nasional, yang lainnya tidak turut berbuat demikian. Mungkinkah mereka mahu mengekalkan TS Muhyiddin sebagai Perdana Menteri sehingga PRU 15 kerana kepentingan diri: sekurang-kurangnya dapat terus memegang jawatan mereka sehingga PRU 15?

Logik kenyataan UMNO-Zahid bahawa UMNO tidak menyokong kerajaan Perikatan Harapan dan sokongan hanya diberi oleh Ahli-Ahli Parlimen UMNO secara individu, adalah meleset. Apabila tumbangnya kerajaan Pakatan Harapan dan kerajaan Perikatan Nasional hendak ditubuhkan dengan TS Muhyiddin sebagai Perdana Menteri, bukankah UMNO yang menghantar nama-nama pemimpin-pemimpinnya untuk dipilih dan dilantik menjadi Menteri dan Timbalan Menteri? Hanya selepas DS Zahid dan beberapa pemimpin UMNO lain tidak terpilih dan bilangan jawatan kabinet yang diberi kepada UMNO tidak seperti yang diharapkan, barulah mula timbul rungutan yang membawa kepada pendirian UMNO sekarang. Jika Ahli-Ahli Parlimen UMNO itu menyokong TS Muhyiddin secara individu sedangkan UMNO tidak menyokong beliau dan kerajaannya, mengapa UMNO tidak mengambil tindakan tatatertib terhadap mereka?

Kita lihat pula gelagat Pas dalam tempoh yang sama. Pada masa menandatangani Muafakat Nasional, Pas bersungguh-sungguh hendak bekerjasama dengan UMNO. Ia mula merenggangkan diri daripada UMNO selepas itu sehingga menyertai Bersatu untuk mendaftarkan Perikatan Nasional sebagai sebuah parti politik, dengan itu membelakangkan muafakatnya dengan UMNO. Dalam hal ini saya fikir UMNO wajar merasa terkilan dan mempersoalkan kejujuran Bersatu dan Pas.

Bahawa Pas sanggup berbuat demikian tidak sukar difahami. Tujuannya samalah dengan mengisytiharkan sokongan kepada Tun Dr. Mahathir yang disebut lebih awal: untuk mendapat wang ihsan petroleum. Pada masa itu Tun Dr. Mahathir menjadi Perdana Menteri, sekarang TS Muhyiddin adalah Perdana Menteri, tidak kiralah kerajaan Pakatan Harapan atau Perikatan Nasional. Sebaliknya UMNO tidak ada seorang Perdana Menteri untuk memberi apa yang dikehendakinya. Adakah itu politik Islam?

Pas lupa bahawa sepanjang pemerintahannya di Kelantan, kerajaan Persekutuan yang diterajui UMNO dan diperintah oleh “Taghut” dan “Maha Firaun” itu tidak pernah menganaktirikan Kelantan atau anak Kelantan. Pembangunan di Kelantan dilakukan sama seperti di negeri-negeri lain. Anak-anak Kelantan tidak didiskriminasikan dalam pemberian biasiswa dan peluang mendapat pekerjaan dalam kementerian, jabatan dan agensi kerajaan Persekutuan. Pergilah ke universiti, kementerian, jabatan dan agensi kerajaan Persekutuan, kita akan temui anak-anak Kelantan dengan banyaknya dan memegang jawatan-jawatan tertinggi dan utama. Pergilah ke hospital, kita akan dapati berapa banyak jururawat yang berasal dari Kelantan. Saya difahamkan, pada suatu masa, keutamaan diberikan kepada pemohon daripada Kelantan dan Terengganu walaupun kelayakan mereka lebih rendah, semata-mata untuk memberi pekerjaan kepada mereka, hingga mengakibatkan penurunan standard kejururawatan. Semua itu dilakukan oleh Kerajaan Barisan Nasional yang diterajui UMNO. Tanpa disedari, UMNO-lah yang mempertahankan kerajaan Pas di Kelantan begitu lama. Pas patut berterima kasih kepada UMNO.

Sampai kepada Bersatu-Muhyiddin. Saya ulangi apa yang saya sebut di atas, modalnya hanyalah seorang Perdana Menteri, itu pun kerana sokongan UMNO.

Apabila kerajaan Pakatan Harapan tumbang, kita berpendapat bahawa itu adalah satu peluang untuk menubuh sebuah kerajaan perpaduan Melayu termasuk ahli-ahli parti-parti anak-anak negeri Sabah dan Sarawak dan parti-parti bukan Melayu yang menyokong kerajaan baru itu. Malangnya itu tidak berlaku atau dilakukan oleh TS Muhyiddin. Beliau lebih mengutamakan usaha menguatkan kedudukan beliau sebagai Perdan Menteri dan parti beliau.

Untuk itu, antara lain, beliau tidak mengadakan jawatan Timbalan Perdana Menteri, meletak ahli-ahli partinya di kementerian-kementerian penting dan melantik pemimpin-pemimpin parti sekutu, termasuk UMNO, sebagai pengerusi-pengerusi GLC dan ke jawatan-jawatan kerajaan.

Satu pelantikan yang ketara ialah pelantikan DS Haji Abdul Hadi Awang, Presiden Pas sebagai Duta Khas ke Timur Tengah bertaraf Menteri. Pelantikan Itu bermotifkan politik semata-mata, tidak ada faedahnya dan hanya merugikan wang pembayar cukai. Apakah sumbangan yang boleh diberi oleh beliau yang tidak boleh dilakukan oleh duta-duta dan pegawai-pegawai profesional Kementerian Luar Negeri Malaysia ke negara-negara itu? Sebaliknya, mereka akan menghabiskan masa mereka memberi taklimat demi taklimat mengenai sesuatu isu. Bahawa beliau seorang ulamak dan boleh berbahasa Arab bukanlah faktor yang boleh memperbaiki hubungan antara negara-negara itu dengan Malaysia. Dalam perhubungan antara bangsa, duta-duta dan pegawai-pegawai negara-negara Arab juga menggunakan Bahasa Inggeris. Bagaimana jika mereka bercakap Inggeris dengan beliau? Hubungan sesama nagara-negara Arab yang berbahasa Arab adalah lebih buruk daripada hubungan mereka dengan negara-negara bukan Arab yang tidak berbahasa Arab, seperti Amerika Syarikat dan negara-negara Eropah. Negara-negara Arab pun tidak melantik seorang ulamak berbahasa Melayu untuk menjadi duta khas ke Asia Tenggara.

Setelah lebih kurang satu tahun, tunjukkan satu perkara yang tidak boleh dilakukan oleh duta-duta dan pegawai-pegawai professional kita ke negara-negara itu, yang beliau telah lakukan untuk justify gaji dan elaun yang dibayar kepada beliau. Pelantikan itu juga adalah satu penyalahgunaan kuasa.

Terbaru, lihat reaksi YB Tajuddin Abdul Rahman, ahli Parlimen yang dilantik menjadi Pengerusi Prasarana berkaitan pertembungan dua buah tren Transit Aliran Ringan (LRT) laluan Kelana Jaya. Memang patut perkhidmatannya ditamatkan serta merta. Malah, perkhidmatan kesemua pelantikan politik seperti itu hendaklah ditamatkan serta merta. Dari awal lagi pelantikan-pelantikan itu tidak sepatutnya dibuat. Tidak ada sumbangan yang mereka boleh berikan. Pelantikan dibuat semata-mata supaya mereka terhutang budi kepada TS Muhyiddin dan menyokong beliau jika berlaku undi tidak percaya terhadapnya. Itulah kelayakan mereka. Dalam hal ini, TS Muhyiddin melakukan kesilapan yang lebih besar daripada DS Najib sebelum beliau digulingkan.

Dari sini kita juga dapat melihat bahawa sifat pemimpin-pemimpin ketiga-tiga buah parti itu adalah sama iaitu mereka mementingkan diri dan parti tanpa mengira kepentingan Melayu/Islam akibat perbuatan mereka. Itulah satu keistimewaan orang Melayu dalam menjahanamkan bangsanya sendiri.

Biar apa pun, dalam menghadapi PRU 15, kita tiada pilihan selain daripada menerima hakikat keadaan sekarang dan mengesyorkan tindakan terbaik yang patut diambil demi untuk kepentingan orang Melayu dan Islam di Malaysia.

Dalam keadaan sekarang, mahu tidak mahu, suka tidak suka, adalah lebih baik ketiga-tiga parti itu bekerjasama. Dalam PRU 15, mereka perlu mengetepikan keangkuhan, tamak, kepentingan diri dan parti dan mengutamakan tujuan asas pada masa ini iaitu menghalang Pakatan Harapan berkuasa semula. Saya percaya, gabungan ketiga-tiga parti itu akan dapat memenangi sejumlah kerusi terbanyak yang akan menarik parti-parti dari Sabah dan Sarawak untuk menyertainya.

Setelah berjaya membentuk kerajaan Persekutuan baru yang lebih kuat, dan hak-hak orang Melayu dan kedudukan agama Islam lebih selamat, pergeseran antara mereka dalam pembahagian jawatan dalam kabinet, diharapkan boleh dilakukan dengan lebih adil dan dalam suasana muafakat dan bertolak ansur. Pemimpin-pemimpin politik Melayu perlu ingat cerita “Anjing dengan bayang-bayangnya” dalam buku darjah tiga di sekolah Melayu sebelum Merdeka dahulu: kerana tamakkan bayang-bayang tulang yang disangkannya digonggong oleh seekor anjing lain, tulang yang digonggongnya jatuh ke dalam sungai. Dalam kes ini, yang mungkin terlepas bukan sahaja hak pemimpin-pemimpin itu sendiri tetapi hak keseluruhan bangsa Melayu dan umat Islam di Malaysia. Kita telah melihatnya selama 22 bulan kerajaan Pakatan Harapan memerintah. Mahukah kita ia berulang?

Jika ketiga-tiga parti itu tidak dapat bekerjasama, pilihan yang lebih baik adalah bagi UMNO dan Pas kembali semula kepada Muafakat Nasional. Kerjasama dan muafakat antara keduanya akan membolehkan keduanya memenangi bilangan kerusi Parlimen yang cukup untuk menghalang kemenangan Pakatan Harapan. Bersatu, bertanding sendiri, mungkin akan terpinggir, jika tidak terkubur pun. Calon-calonnya yang berjaya eloklah menyertai gabungan UMNO-Pas.

Tetapi, saya tidak fikir kerjasama UMNO-Pas itu akan berlaku, disebabkan keangkuhan UMNO-Zahid dan pandangan Pas bahawa menyertai Bersatu lebih menguntungkannya. Maka, kemungkinan berulangnya keputusan PRU 14 tidak boleh ditolak dan bersama-samanya nasib bangsa Melayu dan agama Islam di Malaysia.

Bagaimana jika UMNO, bertanding sebagai Barisan Nasional, berjaya memenangi lebih banyak kerusi dapada Perikatan Nasional (Bersatu-Pas) dan, pada masa yang sama, dapat menghalang Pakatan Harapan daripada berkuasa? Itu membuktikan bahawa kepercayaan UMNO bahawa ia adalah masih merupakan parti Melayu terbesar di Malaysia dan Barisan Nasional adalah gabungan terbesar parti-parti di Malaysia, adalah berasas. Ia bererti keadaan seperti sebelum PRU 14 masih kekal. Jika itu berlaku, Pas dan Bersatu eloklah menyertai kerajaan yang dibentuk oleh UMNO/Barisan Nasional itu dan Perikatan Nasional hendaklah dibubarkan.

Kita hanya boleh menunggu dan melihat apakah yang akan dilakukan oleh pemimpin-pemimpin politik Melayu itu. Bolehkah mereka memandang lebih jauh daripada kepentingan diri dan melakukan sesuatu yang akan menyelamatkan kepentingan orang Melayu dan agama Islam di Malaysia, atau sebaliknya. Nasib dan masa depan orang Melayu terletak kepada keputusan yang mereka ambil dalam PRU 15. Jika mereka sanggup mengutamakan kepentingan orang Melayu lebih daripada kepentingan diri, saya percaya, Pakatan Harapan akan dapat dikalahkan dan hak dan kepentingan orang Melayu seperti yang termaktub dalam Perlembagaan dapat dipertahankan manakala hak dan kepentingan orang bukan Melayu yang dijamin oleh Perlembagaan itu akan terpelihara.

Saya tidak mengatakan kerajaan yang diterajui UMNO, Pas dan Bersatu atau UMNO dan Pas atau Barisan Nasional itu semestinya sebuah kerajaan yang bersih, berintegriti, adil dan akan membawa pembangunan kepada negara. Sekurang-kurangnya, bagi orang Melayu, sebaik sahaja memerintah, ia tidak menumpukan usahanya untuk menghakis segala-gala yang memberi faedah kepada orang Melayu seperti yang dilakukan oleh kerajaan Pakatan Harapan dahulu. Kita harap, pemimpin-pemimpin baru dalam kerajaan ini akan mengambil pengajaran daripada kesilapan-pemimpin UMNO sebelum PRU 14 dan bertekad untuk melahirkan sebuah kerajaan yang bersih, berintegriti, adil dan akan membawa pembangunan kepada negara. Jika, setelah melalui peristiwa pahit selepas PRU 14 itu pun mereka masih tidak mengambil pengajaran daripadanya, apa lagi yang hendak dikatakan?

Biar apa pun, TS Muhyiddin, selain daripada bersyukur kepada Allah SWT, patut berterima kasih kepada kuman Covid-19 yang telah membantunya mengekalkan kedudukannya dan kerajaannya selama sudah lebih daripada satu tahun, dan tidak tahu berapa lama lagi, mungkin lebih lama daripada tempoh pemerintahan kerajaan Pakatan Harapan. Silap Tun Dr. Mahathir ialah meletak jawatan sedikit awal dan, walaupun seorang doktor, tidak terfikir untuk menggunakan kuman Covid-19 untuk membantu politiknya.

Pindaan 28 05 2021 highlighted


11,653 individu 60 tahun ke atas terima dos penggalak ke-2

BANGI, 12 Syawal 1443H, Jumaat – Sebanyak 11,653 dos penggalak kedua telah diberikan kepada individu yang berumur 60 tahun ke atas setakat 11 Mei lalu.

Ketua Pegawai Eksekutif ProtectHealth Corporation Sdn Bhd, Datuk Anas Alam Faizli berkata, dos penggalak kedua diberikan secara sukarela dan percuma di bawah Program Imunisasi COVID-19 Kebangsaan (PICK).

Beliau berkata, semua individu berumur 60 tahun dan ke atas kini boleh mendapatkan dos penggalak kedua selepas selang masa empat hingga enam bulan daripada tarikh suntikan pertama, seperti yang diumumkan Menteri Kesihatan, Khairy Jamaluddin semalam.

Bahkan, pemberian dos penggalak kedua turut ditawarkan kepada golongan dewasa berumur 18 hingga 59 tahun serta remaja 12 hingga 17 tahun yang mempunyai risiko klinikal penyakit teruk, selepas mendapatkan nasihat daripada pengamal perubatan berdaftar, katanya.

Anas berkata, keputusan itu dibuat selepas Jawatankuasa Kerja Teknikal (TWG) mendapati bahawa kajian saintifik menunjukkan keberkesanan vaksin terhadap jangkitan COVID-19 berkurangan.

“Kajian telah menunjukkan bahawa keberkesanan dua dos penggalak terhadap kemasukan ke hospital adalah baik untuk sekurang-kurangnya lima bulan.

“Bagaimanapun, dua dos vaksin COVID-19 semasa siri primer dengan satu dos penggalak juga masih memberikan perlindungan yang baik dalam satu tempoh terhadap jangkitan yang serius pada orang dewasa,” katanya dalam kenyataan, hari ini.

Beliau berkata, ProtectHealth melalui pengamal perubatan swasta dan pertubuhan bukan kerajaan (NGO) penjagaan kesihatan akan terus membantu dan bekerjasama dengan Kementerian Kesihatan (KKM) untuk memaksimumkan serta mempercepatkan pelaksanaan dos penggalak kedua dan menggalakkan Pengamal Perubatan Swasta (PMP) menyertai program ini.

“Jika kita membantu warga emas dan individu berisiko tinggi untuk mendapatkan dos penggalak kedua mereka, kita telah mengambil langkah untuk sama-sama menjaga kesihatan kita dan kesihatan keluarga, jiran dan masyarakat.

“Marilah kita bersama-sama terus melindungi kumpulan yang berisiko dan terdedah ini daripada jangkitan COVID-19,” katanya.


Raja Salman individu pertama terima vaksin COVID-19 di Arab Saudi

RIYADH, 26 Jamadilawal 1442H, Ahad – Raja Arab Saudi, Raja Salman Bin Abdulaziz menjadi individu pertama Arab Saudi yang menerima dos vaksin COVID-19 pada Jumaat, lapor Agensi Anadolu.

Agens Akhbar Arab Saudi (SPA) turut menyiarkan dua gambar dan video pendek di Twitter memaparkan Raja Salman disuntik oleh profesional kesihatan.

Bagaimanapun, tiada maklumat lanjut mengenai perkara itu.

Arab Saudi melaporkan 363,582 kes jangkitan COVID-19 dengan 6,282 kematian direkodkan setakat ini.

Pandemik itu telah meragut lebih 1.9 juta nyawa di 191 negara dan wilayah sejak Disember 2019.

Lebih 88.58 juta kes dilaporkan di seluruh dunia, dengan 49.82 juta kes pulih sepenuhnya, menurut angka yang dikeluarkan Universiti John Hopkins Amerika Syarikat (AS).-  Agensi


Agong titah bangunkan Wilayah Persekutuan sebagai bandar raya unggul, mampan

KUALA LUMPUR, 10 Rejab 1444H, Rabu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah agar kerajaan melipatgandakan usaha dalam memelihara kesejahteraan rakyat dan membangunkan Wilayah Persekutuan sebagai sebuah bandar raya unggul dan mampan.

Seri Paduka berharap bantuan kepada golongan miskin dan berpendapatan rendah di Wilayah Persekutuan dapat diberikan tumpuan khusus oleh kerajaan, termasuk meningkatkan peluang pekerjaan serta membantu mengurangkan kos sara hidup yang membelenggu golongan miskin bandar serta yang kurang berkemampuan.

Al-Sultan Abdullah turut menzahirkan rasa gusar berhubung banjir kilat yang sering melanda Kuala Lumpur, Putrajaya dan Labuan yang menurut Seri Paduka, harus ditangani segera kerana kejadian itu bukan sahaja memberi kesan buruk kepada rakyat, malah boleh menjejaskan kerancakan pertumbuhan ekonomi.

“Justeru, pembangunan hendaklah sentiasa seiringan dengan inisiatif pemuliharaan alam sekitar dan pembangunan di kawasan tinggi serta berbukit, termasuk di kawasan yang menjadi tadahan hujan haruslah turut dikawal selia,” titah Seri Paduka.

Seri Paduka bertitah demikian sempena Istiadat Menghadap dan Pengurniaan Darjah Kebesaran, Bintang dan Pingat Wilayah Persekutuan Tahun 2023 di Istana Negara, hari ini.

Turut berangkat, Raja Permaisuri Agong Tunku Hajah Azizah Aminah Maimunah Iskandariah.

Yang di-Pertuan Agong juga menzahirkan penghargaan atas usaha proaktif serta inisiatif Jabatan Wilayah Persekutuan dalam meningkatkan taraf hidup dan meringankan beban warganya melalui pelbagai program yang memberi manfaat kepada masyarakat.

Al-Sultan Abdullah turut bertitah supaya semua menteri, pihak Dewan Bandaraya Kuala Lumpur serta warga kota menjaga kota raya ini sebagai bandar raya yang benar-benar bersih dan cantik.

“Jadikan bandar raya Kuala Lumpur bertaraf bandar raya kelas pertama bukan kelas kedua atau ketiga dan saya berharap impian ini akan menjadi kenyataan,” titah baginda.

Seri Paduka bertitah usaha ini termasuk pemberian bantuan kebajikan rakyat miskin dan terjejas pendapatan, usaha pembasmian miskin tegar bandar dan strategi penyediaan kediaman yang selesa untuk warga berpendapatan rendah.

“Beta juga amat bersyukur dengan komitmen kerajaan beta dalam menjaga kemaslahatan rakyat beta, khususnya dalam menangani isu-isu semasa yang secara tidak langsung merangsang pengukuhan sosio dan ekonomi rakyat beta.

“Pelbagai pembaharuan akan turut dilaksanakan dengan berpegang kepada prinsip menjaga kebajikan rakyat, mengeratkan perpaduan, meringan dan menaikkan taraf hidup rakyat beta di Wilayah Persekutuan,” titah Al-Sultan Abdullah.

Seri Paduka turut merakamkan ucapan tahniah kepada Perdana Menteri Datuk Seri Anwar Ibrahim atas pembentukan kerajaan perpaduan pasca-Pilihan Raya Umum ke-15 lepas.

Al-Sultan Abdullah menzahirkan rasa sukacita terhadap komitmen Anwar untuk menerapkan nilai-nilai integriti dalam kerajaan dan usaha segera untuk merungkai permasalahan ekonomi yang dihadapi rakyat. – Bernama


Cuai solat Jumaat berdosa besar

SEMUA sedia maklum bahawa solat Jumaat itu adalah satu kewajipan yang haram diremeh dan dicuaikan perlaksanaannya. Meninggalkan solat Jumaat secara sengaja secara cuai tanpa keuzuran syara’ adalah berdosa besar tanpa menunggu sehingga tidak melaksanakannya tiga kali berturut-turut seperti yang difahami oleh sebahagian orang.

2. Dalil-dalil al-Quran dan al Hadith yang sahih sangat jelas berkaitan pensyariatan solat Jumaat, dosa dan ancaman bagi yang meninggalkannya tanpa keuzuran yang dibenarkan oleh syarak.

3. Isu pandemik COVID-19 sebagai salah satu keuzuran yang dibenarkan oleh syara’ untuk sebahagian besar lelaki-lelaki muslim untuk tidak menunaikan solat Jumaat untuk beberapa minggu lalu, adalah satu perkara yang mempunyai kewajaran dari sudut syara bagi mengekang penularan wabak COVID-19.

4. Mengambil kira perkembangan terkini dan atas nasihat pihak Majlis Keselamatan Negara dan Kementerian Kesihatan dan pandangan dari sudut Syariah maka masjid-masjid telah dibenarkan menunaikan solat Jumaat secara berperingkat-peringkat dengan mematuhi SOP yang ditetapkan tetapi masih belum mampu menampung bilangan lelaki-lelaki yang wajib menunaikan solat Jumaat.

5. Maka apabila siaran MAIPk yang bertarikh 16 Zulkaedah 1441H\8 Julai 2020 yang menzahirkan perkenan Duli Yang Maha Mulia Paduka Seri Sultan Perak Darul Ridzuan solat Jumaat boleh diadakan di surau-surau yang didaftarkan di bawah Majlis Agama Islam dan ‘Adat Melayu Perak (MAIPk) juga kepada surau-surau di institusi pendidikan, kem tentera, berek-berek PDRM, jabatan dan pejabat-pejabat kerajaan yang mempunyai ruang keluasan solat yang sesuai serta berupaya memenuhi prosedur operasi standard (SOP) yang ditetapkan, tiada lagi alasan untuk masih cuai dan meremehkan solat Jumaat.

6. Antara beberapa bentuk kecuaian di dalam meremehkan solat Jumaat di kalangan masyarakat adalah seperti:

i. Sengaja tidak pergi solat Jumaat walaupun nama tersenarai di dalam giliran menunaikan solat Jumaat.

ii. Sengaja memberikan giliran solat Jumaat kepada orang lain sedangkan tiada keuzuran syara untuk diri dia.

iii. Tidak berusaha memaklumkan kepada AJK masjid, jika nama sudah berminggu-minggu tidak tersenarai.

iv. Tidak berusaha datang awal ke masjid-masjid yang mengamalkan sistem siapa yang datang awal ke masjid dibenarkan untuk solat.

v. Apabila ke bawah DYMM Sultan Perak memperkenankan solat Jumaat di surau-surau semasa fasa PKPP, maka kewajipan AJK qaryah masjid memastikan surau-surau yang berada di bawah naungan masjid berkenaan berusaha menampung jemaah lelaki yang tidak dapat solat Jumaat di masjid atau di surau diri Jumaat sedia ada. Bukan setakat membiarkan surau berkenaan memilih untuk melaksanakan solat Jumaat atau tidak, kerana maksud kebenaran itu adalah untuk membolehkan semua lelaki muslim solat Jumaat setiap minggu.

7. Jangan sampai ada di kalangan lelaki-lelaki muslim merasa lazat untuk berterus-terusan meninggalkan solat Jumaat sewenang-wenangnya begitu sahaja.

Datuk Haji Zamri Hashim
Timbalan Mufti Perak
8 Julai 2020\16 Zulkaedah 1441H

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Tak salah kekalkan sesi persekolahan pada Mac

Oleh Zuhayati Yazid

BANGI, 2 Ramadan 1444H, Jumaat – Kementerian Pendidikan (KPM) perlu mengkaji kesesuaian dalam semua aspek terlebih dahulu sebelum mengembalikan permulaan sesi persekolahan kepada bulan Januari.

Presiden Alumni Gabungan Pelajar Malaysia Semenanjung (GPMS) Kebangsaan, Datuk Syed Anuar Syed Mohamad berkata, tindakan berkenaan penting supaya tiada pihak yang terkesan dengan penukarannya kelak.

Beliau berpandangan, sesi persekolahan yang diguna pakai ketika ini juga sudah baik selagi ia selaras dengan Akta Pendidikan 1996.

“Tidak salah untuk kekalkan kemasukan sesi persekolahan pada Mac atau lain-lain bulan asalkan jumlah hari persekolahan bagi setiap tahun akademik tidak kurang daripada 190 hari.

“Tidak dinafikan ia terlihat seperti terdapat sedikit kelainan apabila sesi kemasukan sekolah bermula agak lewat iaitu Mac, namun ia tidak melibatkan pelanggaran akta atau peraturan yang ditetapkan oleh pihak kementerian atau kerajaan,” katanya kepada Ismaweb.net, hari ini.

Beliau berkata demikian sebagai mengulas mengenai jaminan Menteri Pendidikan, Fadhlina Sidek yang berhasrat mengembalikan sesi persekolahan pada Januari.

Permulaan takwim itu diubah daripada Januari kepada Mac sejak 2022, selepas KPM mengumumkan sesi persekolahan 2021 dilanjutkan hingga Februari tahun berikutnya ketika sesi persekolahan terkesan akibat pandemik COVID-19 melanda negara.

Dalam pada itu, Syed Anuar berkata, KPM juga perlu mengambil kira situasi pelajar di negeri Pantai Timur yang sering terkesan kerana terpaksa menjalani peperiksaan semasa musim tengkujuh pada setiap hujung tahun.

“Lebih baik kita ambil kemudaratan yang lebih kecil berbanding kemudaratan yang besar terutama melibatkan hal ini, apabila sesi persekolahan dimulakan Januari dan pelajar-pelajar di Tingkatan Lima dan Enam akan menduduki Sijil Pelajaran Malaysia (SPM) dan Sijil Tinggi Pelajaran Malaysia (SPM) sekitar November dan Disember.

“Sedangkan musim itu adalah musim tengkujuh di negeri-negeri Pantai Timur dan sekali gus memberi kesan dan trauma kepada pelajar berkenaan seperti yang dialami sebelum ini,” katanya.

Syed Anuar berkata, menghadapi peperiksaan dalam keadaan musim tengkujuh juga akan memberi tekanan emosi bukan sahaja kepada pelajar tetapi guru dan ibu bapa.

“Jadi perkara ini perlu dititik berat dan menjadi tidak adil kepada pelajar-pelajar di negeri terbabit apabila terkesan sedangkan kementerian atau pihak berkuasa boleh membuat pindaan dan mengelak keadaan tersebut,” katanya.

Beliau berkata, tiada tarikh yang tetap dikeluarkan oleh kementerian mahu pun kepada ibu bapa untuk menetapkan takwim persekolahan bermula Januari.

Justeru, beliau mencadangkan supaya KPM mengadakan perbincangan dan kajian menyeluruh dengan pihak-pihak berkaitan terutama dengan Jabatan Meteorologi sebelum membuat keputusan untuk mengenai sesi persekolahan.

“Ini penting supaya penyelesaian yang lebih tepat dapat dicapai selain mengelak kejadian tidak diingini berlaku,” katanya.


DHPP minta PAS peruntuk 3 kerusi Parlimen, 12 DUN

BANGI, 4 Rabiulakhir 1444H, Ahad – Dewan Himpunan Penyokong PAS (DHPP) meminta PAS memperuntukkan tiga kerusi Parlimen dan 12 Dewan Undangan Negeri (DUN) kepada sayap parti itu pada Pilihan Raya Umum ke-15 (PRU15).

Ketuanya, N Balasubramaniam berkata, pada Pilihan Raya Umum ke-14 (PRU14), PAS memberi laluan kepada calon DHPP menghantar tiga kerusi Parlimen dan 18 DUN.

“Jadi, untuk PRU15, kami juga memohon bertanding tiga Parlimen, tapi 12 DUN sahaja berikutan Johor dan Melaka sudah mengadakan pilihan raya negeri sebelum ini.

“Hasrat itu selari dengan semangat setiakawan sayap itu dengan PAS kerana DHPP menjadi tulang belakang perjuangan dan memberikan sokongan tidak berbelah bahagi kepada parti sejak PRU14 lalu.

“Bagaimanapun, DHPP menyerahkan kepada PAS Pusat untuk menentukan kawasan mana boleh diletakkan calon sayap ini.

“Namun yakin dan percaya dengan keikhlasan pemimpin PAS yang selama ini menjadi ‘sahabat’ akrab kami yang terdiri pelbagai kaum,” katanya dalam kenyataan, hari ini.

Sekiranya diberikan peluang bertanding, pihaknya akan berusaha memenangi sekurang-kurangnya satu kawasan Parlimen dan beberapa DUN berasaskan peningkatan sokongan ahli.

Sehingga kini, DHPP mempunyai seramai 62,768 ahli seluruh negara dan memberikan sokongan penuh kepada perjuangan PAS untuk memastikan kemenangan parti di setiap kawasan yang ditandingi pada PRU15 nanti.